CELEX: 52011PC0822
Language: mt
Date: 2011-11-30
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar l-Aġenda Strateġika tal-Innovazzjoni tal-Istitut Ewropew tal-Innovazzjoni u t-Teknoloġija (EIT): il-kontribuzzjoni tal-EIT għal Ewropa iktar innovattiva

|
			
		
		
		52011PC0822
		
			Proposta għal DEĊIŻJONI TAL-PARLAMENT EWROPEW U TAL-KUNSILL dwar l-Aġenda Strateġika tal-Innovazzjoni tal-Istitut Ewropew tal-Innovazzjoni u t-Teknoloġija (EIT): il-kontribuzzjoni tal-EIT għal Ewropa iktar innovattiva /* KUMM/2011/0822 finali - 2011/0387 (COD) */
			
				
		
		
			
			   	MEMORANDUM TA’ SPJEGAZZJONI
1.           KUNTEST TAL-PROPOSTA
L-Istitut Ewropew tal-Innovazzjoni u
t-Teknoloġija (EIT) twaqqaf permezz tar-Regolament (KE) 294/2008
bil-għan li jikkontribwixxi għat-tkabbir ekonomiku u l-kompetittività
sostenibbli billi jsaħħaħ il-kapaċità tal-innovazzjoni
tal-UE u l-Istati Membri tagħha permezz tal-integrazzjoni sħiħa
tat-trijangolu tal-għarfien. Skont id-dispożizzjonijiet
tar-Regolament, u abbażi ta’ abbozz ta’ proposta mill-EIT, qabel it-tmiem
tal-2011 il-Kummissjoni għandha tadotta proposta għall-adozzjoni
mill-Parlament Ewropew u mill-Kunsill tal-Aġenda Strateġika
għall-Innovazzjoni tal-EIT, li ser tiddefinixxi oqsma ta’ prijorità
fit-tul għall-EIT, inkluż ħarsa ġenerali lejn l-attivitajiet
ippjanati fl-edukazzjoni għolja, ir-riċerka u l-innovazzjoni,
għal perjodu ta’ seba’ snin. 
L-EIT issottometta l-ewwel abbozz tiegħu
tal-Aġenda Strateġika għall-Innovazzjoni lill-Kummissjoni qabel
it-30 ta’ Ġunju 2011.
2.           RIŻULTATI TA'
KONSULTAZZJONIJIET MAL-PARTIJIET INTERESSATI U VALUTAZZJONIJIET TAL-IMPATT
Il-preparazzjoni tal-proposta kkunsidrat
ir-risposti għall-konsultazzjoni pubblika miftuħa dwar l-EIT, kif
ukoll ir-riżultati tal-konsultazzjoni pubblika miftuħa dwar il-Qafas
Strateġiku Komuni għall-Finanzjament tar-Riċerka u tal-Innovazzjoni.
L-Istati Membri esprimew l-opinjonijiet tagħhom flimkien ma’ firxa
wiesgħa ta’ partijiet interessati mill-industrija, mill-qasam akkademiku u
mis-soċjetà ċivili. Intwera appoġġ kbir għall-missjoni
tal-EIT sabiex dan iwassal għal aktar kooperazzjoni aħjar bejn
id-dinjiet tal-edukazzjoni għolja, tal-intraprenditorija, tar-riċerka
u tal-innovazzjoni. Skont il-persuni li rrispondew, l-EIT għandu jkollu
rwol distint f’‘Orizzont 2020’, il-Programm futur tar-Riċerka u
l-Innovazzjoni tal-UE, u jkabbar rabtiet aktar mill-qrib ma’ sforzi oħra
Ewropej u nazzjonali. Il-parti l-kbira ta’ dawk li rrispondew faħħru
l-mod li bih l-EIT jiżgura l-parteċipazzjoni ta’ negozji
fix-xogħol tiegħu u ħeġġu lill-Istitut biex isaħħaħ
l-attivitajiet ta’ involviment tiegħu. Barra minn dan, dawk li rrispondew
qiesu li l-involviment fin-negozju huwa tassew rilevanti
għas-suċċess futur tal-EIT. Il-flessibbiltà,
iċ-ċarezza dwar ir-regoli u d-dħul ċar fuq l-investiment
għalhekk huma fundamentali biex jattiraw il-parteċipazzjoni mis-settur
privat.
Il-proposta tiddependi wkoll fuq ir-rapport
tal-valutazzjoni esterna fejn il-kunċett tal-integrazzjoni tat-trijangolu
tal-għarfien, kif ukoll it-temi li madwarhom huwa strutturat l-EIT, huma
meqjusa bħala tassew rilevanti. Hemm ħafna appoġġ għall-mudell
li ġie żviluppat mill-EIT, abbażi ta' netwerks ta’ ċentri
ta’ kolokazzjoni integrati tajjeb fuq tul ta' żmien twil. Dawk li
rrispondew kienu wkoll pożittvi, u konsistenti, fil-perspettiva
tagħhom li l-mertu tal-KICs kien li jaġixxi bħala katalist għall-ħolqien
ta' valur addizjonali mill-attivitajiet li membri individwali diġà qed
jibdew fuq bażi aktar frammentata.
3.           ELEMENTI LEGALI TAL-PROPOSTA
Il-proposta hija bbażata fuq
l-Artikolu 173(3) tat-Trattat dwar il-Funzjonament tal-Unjoni Ewropea
(TFUE). Din tibni fuq id-dispożizzjonijiet stabbiliti fir-Regolament
tal-EIT u tikkomplementa l-proposti inklużi fil-pakkett Orizzont 2020.
4.           IMPLIKAZZJONI BAĠITARJA

Id-dikjarazzjoni leġiżlattiva
finanzjarja mehmuża mal-proposta li temenda r-Regolament li jistabbilixxi
l-EIT tistipula l-implikazzjonijiet ta' riżorsi baġitarji, umani u
amministrattivi.
2011/0387 (COD)
Proposta għal
DEĊIŻJONI TAL-PARLAMENT EWROPEW
U TAL-KUNSILL
dwar l-Aġenda Strateġika
tal-Innovazzjoni tal-Istitut Ewropew tal-Innovazzjoni u t-Teknoloġija
(EIT): il-kontribuzzjoni tal-EIT għal Ewropa iktar innovattiva 
(Test b'rilevanza għaż-ŻEE)
IL-PARLAMENT EWROPEW U L-KUNSILL
TAL-UNJONI EWROPEA,
Wara li kkunsidraw
it-Trattat dwar il-Funzjonament tal-Unjoni Ewropea (TFUE) u partikolarment
l-Artikolu 173(3) tiegħu, 
Wara li kkunsidraw
ir-Regolament (KE) Nru 294/2008 tal-Parlament Ewropew u tal-Kunsill tal-11 ta’ Marzu 2008
li jistabbilixxi l-Istitut Ewropew tal-Innovazzjoni u t-Teknoloġija[1], 
Wara li kkunsidraw il-proposta
mill-Kummissjoni Ewropea,
Wara t-trażmissjoni tal-abbozz tal-att
leġiżlattiv lill-Parlamenti nazzjonali,
Wara li kkunsidraw l-opinjoni tal-Kumitat
Ekonomiku u Soċjali Ewropew[2],

Filwaqt li aġixxew skont
il-proċedura leġiżlattiva ordinarja,
Billi:
(1)              
Ir-Regolament (KE) Nru 294/2008 jirrikjedi
lill-Kummissjoni li tibgħat proposta għall-ewwel Aġenda
Strateġika tal-Innovazzjoni (minn hawn 'il quddiem, l-SIA), fuq
il-bażi tal-abbozz tal-Istitut Ewropew tal-Innovazzjoni u
t-Teknoloġija. 
(2)              
L-SIA għandha tiddefinixxi l-oqsma
prijoritarji fit-tul għall-Istitut Ewropew tal-Innovazzjoni u
t-Teknoloġija (l-“EIT”) u tinkludi valutazzjoni tal-impatt ekonomiku
tiegħu u tal-kapaċità li jiġġenera l-aħjar valur
miżjud għall-innovazzjoni. L-SIA għandha tikkunsidra
r-riżultati tal-monitoraġġ u l-valutazzjoni tal-EIT. 
(3)              
L-ewwel SIA għandha tinkludi
speċifikazzjonijiet dettaljati u termini ta’ referenza li
jikkonċernaw l-operazzjoni tal-EIT, il-modalitajiet
għall-kooperazzjoni bejn il-Bord tat-Tmexxija u l-Komunitajiet
tal-Għarfien u l-Innovazzjoni, (minn hawn ’il quddiem imsejħa KICs -
Knowledge and Innovation Communities) u l-modalitajiet għall-finanzjament
tal-KICs,
ADOTTAW DIN ID-DEĊIŻJONI:
Artikolu 1
L-Aġenda Strateġika tal-Innovazzjoni
tal-Istitut Ewropew tal-Innovazzjoni u t-Teknoloġija kif stabbilita fl-Anness
hija adottata.
Artikolu 2
Id-Deċiżjoni
għandha tidħol fis-seħħ fl-għoxrin jum wara dak
tal-pubblikazzjoni tagħha f’Il-Ġurnal Uffiċjali tal-Unjoni
Ewropea.
Magħmul fi Brussell,
Għall-Parlament Ewropew                           Għall-Kunsill
Il-President                                                    Il-President
ANNESS 
L-AĠENDA STRATEĠIKA TAL-INNOVAZZJONI TAL-EIT 

1.                      
l-istitut ewropew tal-innovazzjoni u
t-teknoloġija: attur fl-innovazzjoni tal-UE:

L-Aġenda
Strateġika tal-Innovazzjoni (SIA) tiddeskrivi l-prijoritajiet
għall-Istitut Ewropew tal-Innovazzjoni u t-Teknoloġija (EIT)
għall-perjodu 2014-2020 kif ukoll il-modalitajiet
għat-tħaddim tiegħu. Hija għalhekk għodda essenzjali
għal dawk li jfasslu l-politika Ewropea biex jiggwidaw id-direzzjoni
strateġika tal-EIT, filwaqt li jagħtu awtonomija konsiderevoli lill-Istitut
biex jiddefinixxi l-mezzi u l-metodi biex jintlaħqu l-miri stabbiliti. 
L-SIA hija
r-riżultat ta’ proċess profond li kellu l-għan li jqis
l-esperjenza tal-EIT s'issa, u li jirrifletti bis-sħiħ ix-xenarju
tal-innovazzjoni Ewropew. Hija bbażata fuq l-ewwel abbozz tal-SIA
mill-Bord tat-Tmexxija tal-EIT mogħti lill-Kummissjoni Ewropea fil-15 ta’ Ġunju 2011,
f’konformità mar-rekwiżiti tar-Regolament tal-EIT. Tibni wkoll fuq
ir-riżultati tal-valutazzjoni indipendenti tal-perjodu inizjali tal-EIT
kif ukoll fuq proċess ta’ konsultazzjoni li kien miftuħ għal
dawk kollha li għandhom jew li jista’ jkollhom interess fl-attivitajiet
tal-EIT, inkluż negozji, istituzzjonijiet tal-edukazzjoni għolja, u
organizzazzjonijiet ta’ riċerka, kif ukoll awtoritajiet nazzjonali u
reġjonali. 

1.1.                
EIT: L-indirizzar tal-isfidi tas-soċjetà
permezz tal-innovazzjoni fit-trijangolu tal-għarfien 

F'dinja li qed titbiddel b’rata
mgħaġġla, il-passaġġ tal-Ewropa lejn il-futur
jistrieħ fuq tkabbir li jkun intelliġenti, sostenibbli u inklussiv.
Biex jintlaħaq dan l-għan u biex tinżamm il-kompetittività
fl-ekonomija globali tal-għarfien, it-'trijangolu tal-għarfien'
tar-riċerka, l-edukazzjoni u l-innovazzjoni, u l-interazzjoni bejn dawn
it-tliet naħat ġew rikonoxxuti bħala l-forzi motriċi
primarji. L-Unjoni Ewropea aġixxiet skont dan u identifikat dawn l-oqsma
bħala prijoritajiet tal-politika fl-istrateġija tagħha
Ewropa 2020. Dawn il-prijoritajiet jiġu implimentati partikolarment
permezz tal-inizjattivi ewlenin 'Unjoni tal-Innovazzjoni' u
'Żgħażagħ fl-Azzjoni, li jiffurmaw il-qafas politiku
ġenerali għall-azzjonijiet tal-UE f’dawn l-oqsma. Dawn huma
kkumplemetati mill-inizjattivi ewlenin dwar 'Politika Industrijali Integrata
għall-Era tal-Globalizzazzjoni' u dwar 'Ewropa b’Użu Effiċjenti
tar-Riżorsi'. L-Istitut Ewropew tal-Innovazzjoni u t-Teknoloġija se
jikkontribwixxi bis-sħiħ biex jinkisbu l-għanijiet ta’ dawn
l-inizjattivi ewlenin.
Ir-raġunijiet biex jitpoġġew
ir-riċerka, l-edukazzjoni u l-innovazzjoni fiċ-ċentru huma
ċari. F’kuntest ta’ kompetizzjoni globali li qed tiżdied, u quddiem
sfida demografika lokali, it-tkabbir ekonomiku u l-impjiegi futuri tal-Ewropa
sejrin jiġu dejjem iżjed minn skoperti ta’ innovazzjoni fi prodotti,
servizzi u mudelli tan-negozju, kif ukoll mill-kapaċità tagħha biex
tkattar, tħajjar u żżomm persuni b'talent. Waqt li jeżistu
stejjer individali ta’ suċċess madwar l-Ewropa, l-Istati Membri
tal-UE normalment ma jmorrux daqshekk tajjeb meta mqabbla mal-mexxejja globali
tal-innovazzjoni. Barra minn hekk, l-UE qed tiffaċċja kompetizzjoni
ikbar għat-talent minn ċentri ġodda ta’ eċċellenza
fl-ekonomiji emerġenti. 
Għalhekk, tinħtieġ bidla
ġenwina fis-sistemi u fil-paradigma tal-innovazzjoni tagħna.
Madankollu, ta’ spiss, l-eċċellenza fl-edukazzjoni għolja,
ir-riċerka u l-innovazzjoni, filwaqt li teżisti b’mod ċar madwar
l-UE, għadha frammentata. L-Ewropa teħtieġ li tegħleb dan
in-nuqqas ta’ kooperazzjoni strateġika bejn il-fruntieri – pajjiżi,
setturi u dixxiplini. Barra minn dan, l-Ewropa jeħtieġ li tilqa'
kultura ta' intraprenditorija vera, li hija essenzjali biex jinkiseb il-valur
ta’ riċerka u innovazzjoni, biex jitwaqqfu attivitajiet ġodda u
l-użu fis-suq attwali ta’ innovazzjonijiet f’setturi ta’ tkabbir kbir
potenzjali. L-Ewropa jeħtieġ li tiżviluppa r-rwol
tal-istituzzjonijiet tal-edukazzjoni għolja bħala magni
tal-innovazzjoni, peress li persuni b’talent għandhom jirċievu
l-kapaċitajiet tajbin, l-għarfien u l-attitudnijiet sabiex imexxu
l-innovazzjoni ’l quddiem. 
L-EIT twaqqaf preċiżament għal
dan il-għan – biex jikkontribwixxi għat-tkabbir ekonomiku sostenibbli
u l-kompetittività billi jsaħħaħ il-kapaċità
tal-innovazzjoni tal-Unjoni u tal-Istati Membri tagħha. Bl-integrazzjoni
sħiħa tat-trijangolu tal-għarfien tal-edukazzjoni għolja,
ir-riċerka u l-innovazzjoni, l-Istitut se jikkontribwixxi ferm biex
jiġġieled l-isfidi soċjali b’Orizzont 2020 u jwassal
għal bidla sistemika fil-mod kif l-atturi Ewropej tal-innovazzjoni
jikkollaboraw. 
Biex jinkiseb dan il-għan, l-EIT se
jgħaqqad l-orjentament strateġiku fil-livell tal-EIT ma’ approċċ
‘minn isfel għal fuq’ permezz tal-Komunitajiet tal-Għarfien u
l-Innovazzjoni (KICs) tiegħu. Il-KICs huma sħubiji integrati ferm li
jlaqqgħu flimkien l-universitajiet eċċellenti,
iċ-ċentri tar-riċerka, il-kumpaniji żgħar u kbar u
atturi oħra tal-innovazzjoni għal perjodu fit-tul madwar sfidi
soċjali speċifiċi. Kull KIC hija organizzata madwar numru
żgħir ta’ ċentri ta’ kolokazzjoni interkonnessi fejn
l-imsieħba jaħdmu mill-qrib flimkien ta’ kuljum u bi livell
mingħajr preċedent ta’ objettivi strateġiċi komuni.
Iċ-ċentri tal-kolokazzjoni jibnu fuq ċentri
tal-eċċellenza eżistenti, u jiżviluppawhom iktar
f’ekosistemi lokali tal-innovazzjoni u jorbtuhom flimkien f’netwerk iktar
wiesa’ ta’ punti tal-innovazzjoni madwar l-Ewropa. Fil-qafas tal-EIT, il-KICs
individwali ngħataw livell kbir ta’ awtonomija fid-definizzjoni
tal-organizzazzjoni interna, il-kompożizzjoni, l-aġenda u l-metodi
ta’ ħidma tagħhom, u tħallew jagħżlu l-aħjar
approċċ biex jintlaħqu l-għanijiet tagħhom. Fil-livell
strateġiku, l-EIT jorganizza l-proċess tal-għażla tal-KICs,
jikkoordinahom b’qafas flessibbli u jaqsam l-aħjar mudelli ta’ tmexxija u
finanzjament tagħhom.
Permezz tal-KICs, l-EIT jgħin biex
joħloq ambjenti fejn huwa aktar possibbli li tikber l-innovazzjoni u biex
jiġu ġġenerati suċċessi fil-mod kif jikkollaboraw
l-edukazzjoni għolja, ir-riċerka u n-negozji. Dan l-approċċ
jgħin sabiex jiġu indirizzati b’mod olistiku l-isfidi
tas-soċjetà li kull ma’ jmur qed isiru aktar kumplessi u li huma stipulati
f’Orizzont 2020, billi jlaqqa’ flimkien persuni eċċellenti minn
setturi, sfondi u dixxiplini differenti – u li kieku ma kinux jiltaqgħu
bilfors – sabiex flimkien isibu soluzzjonijiet għall-isfida. 
Kisbiet
L-EIT lesta l-fażi inizjali tiegħu,
li kienet iddedikata għat-tnedija tal-operazzjonijiet tiegħu permezz
tal-KICs u li jimplimenta l-funzjonijiet tat-teħid
tad-deċiżjonijiet u dawk eżekuttivi tal-EIT – il-Bord
tat-Tmexxija u l-kwartieri ġenerali. L-EIT kellu wkoll suċċess
fil-ksib tal-għan ewlieni tiegħu – l-integrazzjoni sħiħa
tal-katina sħiħa tal-innovazzjoni, it-tlaqqigħ
tal-istituzzjonijiet tal-edukazzjoni għolja, l-organizzazzjonijiet
tar-riċerka u n-negozji permezz ta’ tliet Komunitajiet tal-Għarfien u
l-Innovazzjoni inizjali, stabbiliti fl-2010 f’oqsma identifikati mill-Kunsill u
l-Parlament bħala essenzjali għall-iżvilupp futur tal-Ewropa.
Dawn huma enerġija sostenibbli ('KIC InnoEnergy'), l-adattament u
l-mitigazzjoni tat-tibdil fil-klima ('ClimateKIC') u s-soċjetà futura
tal-informazzjoni u l-komunikazzjoni ('EIT ICT Labs'). 
Barra minn hekk l-EIT issa qiegħed
jikkonsolida lilu nnifsu bħala istituzzjoni tal-innovazzjoni permezz
tal-kwartieri ġenerali f’Budapest. Waqqaf ukoll il-Fondazzjoni EIT,
organizzazzjoni legalment indipendenti dedikata għall-promozzjoni u l-appoġġ
tax-xogħol u l-attivitajiet tal-EIT, u għat-titjib tal-impatt
fis-soċjetà tal-EIT. 
Il-KICs fi triqthom biex jilħqu
sħubiji integrati ta’ klassi dinjija
It-tliet KICs attwali rnexxilhom jiksbu
l-massa kritika fl-oqsma rispettivi tagħhom, inkluż
parteċipazzjoni bbilanċjata mill-komponenti differenti tat-trijangolu
tal-għarfien. Is-saħħa kkombinata tal-imsieħba f’KIC – kemm
fin-numru kif ukoll fil-piż li jirrappreżentaw fl-oqsma rispettivi
tagħhom – tagħtihom il-potenzjali li jkunu ta’ klassi dinjija.
Graff 1 – Il-kolokazzjoni tal-KICs
Il-KICS segwew approċċi
ddifferenzjati fil-bini tal-istrateġiji u l-istrutturi tat-tmexxija
tagħhom, b’mod li jirrifletti l-oqsma tematiċi differenti. Waħda
mill-KICs twaqqfet bħala kumpanija filwaqt li tnejn oħra huma
organizzazzjonijiet mingħajr profitt. Kollha huma strutturati fuq madwar 30 imsieħeb
prinċipali u ħames jew sitt ċentri ta’ kolokazzjoni, li
ġeneralment ikollhom magħhom numru li jvarja ta’ msieħba
affiljati addizzjonali, inklużi l-intrapriżi żgħar u medji
(SMEs). 
It-twaqqif tal-KICs bħala entitajiet
legali mmexxija minn Kap Eżekuttiv (CEO) huwa differenza ċara
mill-approċċ tradizzjonali ta’ ħafna benefiċjarji. Barra
minn hekk, il-KICs kollha jsegwu loġika tan-negozju għall-ippjanar
strateġiku tal-attivitajiet tagħhom, u l-KICs kollha implimentaw
il-kunċett tal-kolokazzjoni: li jlaqqgħu flimkien timijiet differenti
f’post fiżiku wieħed, li jaġixxu bħala 'clearing house'
għal ħafna attivitajiet tal-KIC, u li jgħaqqdu l-kompetenzi u
l-kapaċitajiet żviluppati f’oqsma differenti ta’
speċjalizzazzjoni fuq livell pan-Ewropew. 
L-attivitajiet tal-KICs jifirxu fuq il-katina
sħiħa tal-innovazzjoni u jinkludu fost oħrajn it-twaqqif ta’
programmi tal-Masters u l-PhD bit-tikketta tal-EIT li jiġbru flimkien
xjenza eċċellenti mal-edukazzjoni tal-intraprenditorija, servizzi
tal-ħolqien tan-negozju u skemi tal-mobilità. Bl-attivitajiet inizjali
tal-KICs iffukati fuq it-talent u l-persuni, intlaħqu l-ewwel
riżultati fuq l-edukazzjoni u l-intraprenditorija, inkluż it-twaqqif
ta’ programmi tal-Masters u l-PhD. Żewġ KICs għaqqdu l-isforzi
tagħhom u kkooperaw fi programm konġunt ta’ Master fl-iSmart Grids.
Il-kisbiet
tal-KICs fl-ewwel sena tagħhom (2010-2011) huma promettenti:
Kważi 500 student
lestew it-taħriġ tagħhom f’korsijiet tas-sajf u iktar minn 200 student
bħalissa huma miktuba f’korsijiet speċifiċi tal-Masters
bit-tikketta tal-KIC. U t-talba minn persuni b’talent hija kbira:
pereżempju KIC InnoEnergy irċieva 950 applikazzjoni
għall-kors tal-Master b’155 student li setgħu jiġu
aċċettati. Studenti li ggradwaw minn korsijiet ClimateKIC fl-2010 u
fl-2011 iffurmaw assoċjazzjoni għall-alumni bl-għan li
jżommu involviment fit-tul mal-KIC. 
Diġà
nħolqu sitt kumpaniji ġodda bil-flus minn premijiet u għotjiet
jew b’appoġġ mill-KICs. Aktar minn 50 kumpanija ġdida
bħalissa għaddejjin minn attivitajiet ta’ inkubazzjoni. L-EIT ICTLabs
qed jappoġġja 18-il kumpanija żgħira b’kowċis
tan-negozju.
Ġew
stabbiliti rabtiet fit-trijangolu tal-għarfien fuq livell reġjonali
permezz ta’ programmi ta’ żvilupp professjonali li jifirxu fuq dixxiplini
differenti, bħall-programm 'Pioneers in practice' tal-Climate KIC (59 individwu
attendew għal din l-iskema ta’ mobilità s’issa). 
Ġew
stabbiliti regoli ġodda tal-Propjetà Intellettwali (IP) li jistipulaw
il-kondiviżjoni tal-profitti minn IPR bejn il-kumpaniji involuti u
l-entità legali tal-KIC.
Graff 2 - Imsieħba tal-KIC 2011
(Negozju, Edukazzjoni Għolja, Riċerka)

1.2.           
Il-valur miżjud tal-EIT: fatturi li
jiddistingwu 

L-approċċ tal-EIT huwa
kkaratterizzat minn numru ta’ elementi li bihom iwassal għal valur
miżjud vera fil-livell tal-Unjoni: 
·                        
Li tingħeleb il-frammentazzjoni permezz ta’
sħubiji integrati fuq perjodu ta’ żmien twil u li tintlaħaq
il-massa kritika permezz tad-dimensjoni Ewropea tiegħu: Filwaqt li jibni fuq inizjattivi ta’ kooperazzjoni eżistenti,
l-EIT iwassal is-sħubiji magħżula fil-KICs għal livell
aktar permanenti u strateġiku. Il-KICs jippermettu msieħba ta’ livell
dinji biex jingħaqdu f’konfigurazzjonijiet ġodda, jottimizzaw
ir-riżorsi eżistenti, jaċċessaw opportunitajiet ġodda
ta’ negozju permezz ta’ katini ġodda ta’ valur li jindirizzaw riskju
ogħla, u sfidi fuq skala akbar. Barra minn dan, filwaqt li jeżistu
numru sinifikanti ta’ ċentri ta’ eċċellenza madwar l-Istati
Membri tal-UE, ħafna drabi dawn ma jilħqux il-massa kritika
għall-kompetizzjoni globali individwalment. Iċ-ċentri ta’
kolokazzjoni tal-KICs joffru l-opportunità lil atturi lokali
b’saħħithom sabiex joħolqu rabta mill-qrib ma’ msieħba
oħra eċċellenti transkonfinali, biex b’hekk dawn ikunu
jistgħu jaġixxu u jiksbu rikonoxximent globali. 
·                        
Titjib fl-impatt tal-investimenti
fl-edukazzjoni, ir-riċerka u l-innovazzjoni, u ttestjar ta’ mezzi
ġodda għat-tmexxija tal-innovazzjoni: L-EIT
jaġixxi bħala katalist, billi jżid il-valur mal-bażi ta’
riċerka eżistenti, billi jaċċellera l-introduzzjoni u
l-isfruttament tat-teknoloġiji u r-riżultati ta’ riċerka.
L-attivitajiet tal-innovazzjoni min-naħa tagħhom jikkontribwixxu biex
jiġu allinjati u jittieħed l-aqwa riżultati minn investimenti
fir-riċerka u biex jagħmlu l-attivitajiet tal-edukazzjoni u
tat-taħriġ aktar reattivi għall-bżonnijiet tan-negozju.
Għal dan il-għan, l-EIT ġie mgħammar b’ammont sostanzjali
ta’ flessibbiltà biex jiġu ttestjati mudelli ġodda tal-innovazzjoni,
li jippermettu differenzjazzjoni vera fil-mudelli tat-tmexxija u l-finanzjament
tal-KICs u l-adattament mgħaġġel biex jiġu indirizzati
aħjar l-opportunitajiet emerġenti.
·                        
Trawwim transkonfinali tat-talent u trawwim
tal-intrapreditorija permezz tal-integrazzjoni tat-trijangolu
tal-għarfien: L-EIT ikabbar l-innovazzjoni
mmexxija mill-bniedem u jpoġġi lil studenti, riċerkaturi u
intraprendituri fil-qofol tal-isforzi tiegħu. L-EIT jipprovdi
possibbiltajiet ġodda ta’ karrieri bejn l-akkademja u s-settur privat u
skemi innovattivi għall-iżvilupp professjonali. It-tikketta tal-EIT
mgħaqqda mal-programmi innovattivi tal-KICs għal Masters u PhD ser
tikkontribwixxi għall-ħolqien ta’ marka ta’ eċċellenza
rikonoxxuta internazzjonalment li tgħin biex ikun attirat talent mill-Ewropa
u minn pajjiżi oħra. L-intraprenditorija titkattar permezz ta’
ġenerazzjoni ġdida ta’ studenti ta’ klassi dinjija mgħammra
bl-għarfien u l-attitudnijiet biex jibdlu l-ideat f’opportunitajiet ta’
negozju ġodda.
·                        
Finanzjament intelliġenti permezz ta’
ingranaġġ ikkombinat ma’ approċċ marbut mar-riżultati
u man-negozju: L-EIT jipprovdi sa 25 %
tal-baġit tal-KICs u jikkatalizza 75 % tar-riżorsi finanzjarji
minn medda wiesgħa ta’ msieħba pubbliċi u privati, filwaqt li
joħloq effett tal-ingranaġġ sinifikanti billi jgħaqqad
l-investiment fuq skala kbira u jressaq sorsi pubbliċi u privati
differenti lejn strateġiji maqbula b’mod konġunt. Barra minn dan,
billi jiffoka kemm fuq l-impatt fuq is-suq u fuq l-impatt fuq is-soċjetà,
l-EIT isegwi approċċ immexxi mir-riżultati. Il-KICs joperaw
skont loġika tan-negozju, fuq il-bażi ta’ pjanijiet ta’ negozju
annwali, inkluż portafoll ambizzjuż ta’ attivitajiet mill-edukazzjoni
sal-ħolqien ta’ negozju, b’miri ċari, riżultati tanġibbli u
indikaturi prinċipali tal-prestazzjoni (KPIs) li jiġu mkejla
magħhom. 

1.3.           
Sinerġiji u punti kumplimentari ma’
inizjattivi ta’ politika u ta’ finanzjament oħra 

Ir-relazzjonijiet bejn ir-riċerka,
l-innovazzjoni u l-edukazzjoni qed jiġu dejjem aktar rikonoxxuti
fl-inizjattivi u l-programmi tal-UE. Hemm potenzjal kbir għal azzjonijiet
li jsaħħu b'mod reċiproku fuq livell Ewropew, nazzjonali u
reġjonali. Fil-livell tal-UE, il-qafas strateġiku pprovdut minn
Orizzont 2020 – il-Programm ta’ Qafas għar-Riċerka u l-Innovazzjon (2014-2020)
– ser ikompli jiżgura li dawn is-sinerġiji jiġu sfruttati
bis-sħiħ. 
L-EIT ser jikkontribwixxi bis-sħiħ
għall-għanijiet stabbiliti f’Orizzont 2020, partikolarment billi
jindirizza l-isfidi tas-soċjetà b’mod kumplimentari għal inizjattivi
oħra f’dawn l-oqsma. F’Orizzont 2020, l-EIT se jkun parti
mill-għan "l-indirizzar tal-isfidi tas-soċjetà" iżda
se jsegwi l-approċċ tal-interazzjoni mhux interrotta mifruxa fuq
l-għanijiet, se jikkontribwixxi wkoll għal oqfsa ta’ tmexxija u
"kompetittività industrijali" billi jistimula r-riċerka mmexxija
mir-riżultati u jkattar il-ħolqien ta’ SMEs innovattivi bi tkabbir
għoli. Fl-aħħar nett, se jikkontribwixxi għall-ħolqien
ta’ "bażi tax-xjenza eċċellenti" billi jkattar
il-mobilità transkonfinali – tad-dixxiplini, is-setturi u l-pajjiżi – u
billi jintegra l-intraprenditorija u kultura li tieħu r-riskji f’lawrji
tal-edukazzjoni għolja innovattivi. L-EIT għalhekk se
tikkontribwwixxi ferm għall-promozzjoni tal-kundizzjonijiet ta’ qafas li
huma meħtieġa biex jitwettaq il-potenzjal innovattiv tar-riċerka
tal-UE u biex jippromwovu t-tlestija taż-Żona Ewropea
tar-Riċerka (ERA). 
Barra minn hekk, l-EIT toffri dimensjoni
kompleta tal-edukazzjoni lill-politika tar-riċerka u l-innovazzjoni
tal-UE. Permezz tal-edukazzjoni innovattiva u intraprenditorjali, l-EIT
għandu rwol importanti biex jgħaqqad il-qafas tar-riċerka u
l-innovazzjoni u l-politiki u l-programmi tal-edukazzjoni u jipprovdi l-impenn
fit-tul meħtieġ biex ikun hemm bidliet sostenibbli fl-edukazzjoni
għolja. Partikolarment permezz ta’ lawrji ġodda trans- u interdixxiplinarji
bit-tikketta tal-EIT, dan qed imexxi sforz kollaborattiv lejn l-edukazzjoni
għall-innovazzjoni b’effetti ċari wkoll fuq l-aġenda usa’
Ewropea għall-modernizzazzjoni tal-istituzzjonijiet tal-edukazzjoni
għolja sabiex b’hekk issir promozzjoni taż-Żona Ewropea tal-Edukazzjoni
Għolja. 
Barra minn dan, hemm opportunitajiet sabiex
tissaħħaħ l-interazzjoni b’mod reċiproku mal-Politika ta’
Koeżjoni tal-Unjoni billi jiġu indirizzati r-rabtiet bejn l-aspetti
lokali u globali tal-innovazzjoni. Ċentri ta’ kolokazzjoni jipprovdu
kollaborazzjoni transkonfinali kemm ġewwa u barra n-netwerks tal-KIC u
jinstabu f’pożizzjoni tajba biex japprofittaw u jibbenefikaw minn diversi
skemi ta’ finanzjament mir-reġjuni rispettivi tagħhom.
Iċ-ċentri tal-kolokazzjoni għandhom rwol ewlieni fit-tisħiħ
tal-konnettività lokali-globali tal-KIC kollu kemm hu, inkluż permezz ta’
kooperazzjoni mill-qrib mal-awtoritajiet reġjonali, partikolarment dawk
involuti fid-disinn u t-twassil tal-Istrateġiji tal-Innovazzjoni
Reġjonali għall-Ispeċjalizzazzjoni Intelliġenti (RIS3).
Barra minn hekk, ir-rabtiet bejn il-KICs u l-organizzazzjonijiet lokali ta’
raggruppament jistgħu jissaħħu biex jiżdied l-involviment
tal-SMEs fl-attivitajiet tal-KICs. Filwaqt li l-opportunitajiet
għas-sinerġiji jvarjaw skont l-erja tematika ta’ KIC, numru ta’
inizjattivi u programmi fil-livell tal-UE jidhru partikolarment tajbin biex
joffru benefiċċji mill-kooperazzjoni u l-koordinazzjoni. Billi
l-istess kunċett tal-EIT/KICs jiddependi fuq li jżid il-valur
għall-eċċellenza Ewropea eżistenti, il-KICs –
tal-preżent u tal-futur – permezz tad-definizzjoni tagħhom ifittxu li
jesploraw dawn is-sinerġiji għal livell massimu. Il-KICs ser
iżidu l-valur ma’ inizjattivi li jistgħu jeżistu fl-oqsma
rilevanti, inkluż Inizjattivi għall-Ipprogrammar Konġunt (JPIs),
Sħubiji Ewropej tal-Innovazzjoni (EIPs) u Sħubiji Pubbliċi
Privati (PPPs). 
Inizjattivi għall-Ipprogrammar
Konġunt, strument prinċipali biex tiġi indirizzata
l-frammentazzjoni fir-riċerka, għandhom jipprovdu n-nukleu
tal-bażi tar-riċerka pan-Ewropea tal-KIC. Min-naħa tagħhom,
il-KICs jistgħu jgħaġġlu u jrawmu l-isfruttament ta’
riċerka pubblika eċċellenti miġbura flimkien mill-JPIs, u
b’hekk jindirizzaw il-frammentazzjoni fl-innovazzjoni. L-Inizjattivi għal
Teknoloġiji Konġunti (JTIs) u s-Sħubiji Pubbliċi Privati
mwaqqfa dan l-aħħar jipprovdu pjattaformi għall-promozzjoni ta’
riċerka fuq skala kbira mmexxija mill-industrija u jtejbu l-iżvilupp
ta’ teknoloġiji prinċipali. Il-KICs jistgħu jgħinu biex
jikkatalizzaw dawn l-investimenti ta' riċerka prinċipali biex iqawwu
t-trasferiment tat-teknoloġija u l-kummerċjalizzazzjoni u biex
jiżviluppaw attivitajiet ġodda fin-negozju eżistenti permezz ta’
talent intraprenditorjali. Permezz tal-approċċ tiegħu tat-trijangolu
tal-għarfien, l-EIT ser jikkomplementa l-investiment tal-Kunsill Ewropew
tar-Riċerka (ERC) fuq ir-riċerka ta’ livell dinji billi jindirizza
l-katina kollha tal-innovazzjoni mill-ideat għall-applikazzjoni u
l-isfruttament u jipprovdi opportunitajiet addizzjonali fl-innovazzjoni u
espożizzjoni għall-intraprenditorija għal riċerkaturi
'Marie Curie' u studenti tal-'Erasmus għal Kulħadd'. 
L-Isħubiji Ewropej tal-Innovazzjoni li
ġejjin ser jipprovdu oqfsa globali biex jiffaċilitaw l-allinjament u
s-sinerġiji fost strumenti u politiki tar-riċerka u l-innovazzjoni
mmexxija mill-provvista u d-domanda. Il-KICs
jistgħu jikkontribwixxu għall-EIPs permezz tan-natura mifruxa
tagħhom u l-esperjenza prattika, u partikolarment billi jiżviluppaw
il-kapital uman meħtieġ, jedukaw l-atturi ewlenin
bħall-intraprendituri u r-riċerkaturi, u jidentifikaw
il-kundizzjonijiet ta’ qafas u l-aqwa prattika fuq kwistjonijiet ta’ politika,
regolatorji jew ta’ standardizzazzjoni fis-settur rilevanti tagħhom. 
Fil-prattika, opportunitajiet għal
sinerġiji ser jimmaterjalizzaw b’modi differenti, minn KIC għal KIC u
minn sfida għal sfida. Illum, qed jiġu żviluppati rabtiet
fil-livell tal-KIC ma’ inizjattivi oħra, li jvarjaw skont il-punti
speċifiċi ta' kull KIC u l-qasam tematiku tagħha. 
Eżempji
ta’ sinerġiji bejn KICs u inizjattivi oħra fil-prattika (minn 09/2011)
·                        
EIT ICT Labs jikkoordina u jaħdem mill-qrib
mal-Isħubija Pubblika Privata tal-Internet futura, l-Inizjattiva ta’
Teknoloġija Konġunta Artemis u inizjattivi ta’ EUREKA bħal ITEA
(Information Technology for European Advancement), u s-sħubija Trust in
Digital Life. Billi japplika “katalisti” tal-KIC bħall-Innovation Radar,
il-Patent Booster u t-Technology Transfer matul iċ-ċiklu
tal-eżistenza ta’ proġetti ta’ riċerka ffinanzjati mill-UE, EIT ICT
Labs iqawwu l-impatt tas-suq tagħhom. Billi joffri aċċess
għaċ-ċentri ta’ kolokazzjoni tiegħu dan jista’ jtejjeb
il-mobilità ta’ persuni u ideat madwar l-Ewropa.
·                        
KIC InnoEnergy jikkontribwixxi
għall-preżentazzjoni tal-Pjan Strateġiku tat-Teknoloġija
tal-Enerġija tal-UE (SET Plan), permezz ta’, inter alia,
il-parteċipazzjoni tiegħu fil-pjattaforma SETIS dwar sorveljanza u
ppjanar ta’ teknoloġija. Dan bħalissa jaħdem ukoll
maċ-Ċentru Konġunt ta’ Riċerka (JRC) tal-Kummissjoni
għall-kapaċitajiet ta’ simulazzjoni fil-bini ta’ xenarji. 
·                        
Climate KIC qed tipprovdi sinerġiji b’mod
attiv ma’ Inizjattivi għall-Ipprogrammar Konġunt (JPIs) f’dan
il-qasam, peress li l-aġenda tal-innovazzjoni u l-pjan ta’
implimentazzjoni ta’ Climate KIC ser ikunu parzjalment ibbażati fuq l-aġenda
strateġika komuni identifikata fil-JPI dwar il-klima (servizzi u
adattament tal-klima). Komunitajiet Reġjonali ta’ Innovazzjoni u
Implimentazzjoni (RICs) ta’ Climate KIC jipprovdu mudell oriġinali ta’
innovazzjoni reġjonali madwar l-Ewropa, li juża r-reġjuni
bħala bażi għal testijiet, u billi jorbot l-iżvilupp
tal-kapaċità maniġerjali u l-aspetti b’saħħithom
reġjonali ma’ sfidi globali.

2.                      
2. Wara l-2013 r-rwol tal-EIT jiġi
approfondit: prijoritajiet 
2.1.                
Jingħata inċentiv għat-tkabbir,
l-impatt u s-sostenibbiltà permezz tal-EIT 

Tagħlimiet mill-fażi
tat-twaqqif
Il-proċess tat-twaqqif tal-KICs inizjali
involva ammont sostanzjali ta’ 'tagħlim bil-prattika'. Wera li l-KICs huma
kunċetti ġodda u l-isfida li l-KICs jiġu organizzati legalment u
li jiġu ffurmati relazzjonijiet kuntrattwali mal-KICs u mal-imsieħba
tagħhom kienet sottovalutata mill-partijiet kollha involuti
fil-proċess. Nuqqas ta’ għarfien tal-adattabilità ta’ forom
differenti ta’ entità legali m’għenx biex itaffi l-proċess
tat-twaqqif. Filwaqt li għandu jinżamm l-approċċ minn isfel
għal fuq, li jagħti spazju sostanzjali lil kull KIC biex torganizza
l-isħubiji tagħha, għandha tingħata aktar gwida biex
jiġu identifikati proġetti ġodda legali adattati. Barra minn
dan, l-isfida li jinġiebu flimkien kulturi akkademiċi u ta’ negozju
differenti f’entità legali waħda m'għandhiex tkun sottovalutata;
għalhekk l-importanza li jkunu kondiviżi valuri komuni kemm fuq
livell tal-KIC u tal-EIT. Barra minn hekk, il-KICs huma innovazzjonijiet
istituzzjonali fuq skala kbira, u l-ebda żewġ KICs m’huma l-istess.
Dan joffri firxa kbira ta’ mudelli tal-innovazzjoni, iżda jagħmel
il-koordinazzjoni u l-monitoraġġ ġenerali tal-KICs iktar
diffiċli. 
Fil-futur, għandha tingħata gwida
upstream iktar ċara peress li l-proċess tal-għażla biex
jiżgura li fatturi strateġiċi essenzjali huma kondiviżi
mill-KICs kollha, filwaqt li jippermettu approċċi differenti
fl-organizzazzjoni, it-twassil u l-finanzjament tal-approċċi.
Finalment, in-numru totali attwali ta’ tliet KICs għadu ma jipprovdix
il-massa kritika għall-EIT sabiex dan jiżviluppa l-potenzjal
sħiħ tiegħu bħala Istitut ta' innovazzjoni minn ta’
quddiem. Bi tliet KICs biss hemm opportunitajiet limitati għall-kisb
tal-benefiċċji mifruxin mal-KICs ta’ opportunitajiet ta’ innovazzjoni
simili kif ukoll biex ikun hemm ekonomiji tal-iskala fl-amministrazzjoni u
t-tifrix. Ifisser ukoll li l-EIT mhuwiex ta’ skala kbira biżżejjed
biex jaġixxi tabilħaqq ta’ istituzzjoni Ewropea fih innifsu. F’dan
ir-rigward, il-KICs addizzjonali huma meħtieġa sabiex l-EIT jakkwista
l-massa kritika biex ikun iktar milli sempliċiment 'is-somma tal-partijiet
tiegħu'. Jekk l-EIT għandu jesplora mudelli ġodda ta’ tmexxija u
ġestjoni tal-innovazzjoni permezz tal-KICs, għandu jiġi
stabbilit numru limitat ta’ sħubiji addizzjonali sabiex jitkabbar il-kampjun
li fuqu hija bbażata l-esperjenza tal-EIT. 
L-EIT bħala investitur
fit-trijangolu tal-għarfien 
Huwa u jkompli jibni fuq dawn
it-tagħlimiet, l-EIT biħsiebu jikkonsolida u jiżviluppa iktar
ir-rwol tiegħu bħala ‘investitur’ li jrawwem u jippermetti li
ċ-ċentri eżistenti ta’ eċċellenza fir-riċerka,
in-negozji u l-edukazzjoni għolja fl-Ewropa jiltaqgħu u jkattru
l-kollaborazzjonijiet sistematiċi fit-tul tagħhom permezz tal-KICs. 
L-approċċ tal-‘investitur EIT’
jirrappreżenta l-punt fokali biex jiġu identifikati l-aqwa
opportunitajiet strateġiċi u biex jintagħżel portafoll ta’
sħubiji ta' livell dinji – il-KICs – sabiex irendu fuq dawn. Bħala
parti minn dan l-approċċ, l-EIT jagħti l-għotjiet annwali
lill-KICs abbażi tar-rendiment tagħhom fil-passat u l-attivitajiet li
jipproponu fil-pjan ta’ ħidma tagħhom. L-evalwazzjooni
tal-pjanijiet ta’ ħidma jiġu appoġġati mill-esperti
indipendenti esterni. F’din il-perspettiva,
l-EIT mhux biss għandu jwaqqaf direzzjonijiet u viżjonijiet
wiesgħa, imma jinħtieġ li jipprovdi lill-KICs b’livell xieraq
ta’ appoġġ u jissorvelja r-rendiment tagħhom. Fl-istess
ħin, il-KICs huma mogħtija ammont sostanzjali ta’ spazju biex huma
jiddefinixxu l-istrateġiji interni u l-organizzazzjoni tagħhom kif
ukoll biex iwettqu l-attivitajiet tagħhom u jimmobilizzaw it-talent u
r-riżorsi meħtieġa. 
Dħul fuq l-investiment tal-EIT fil-KICs
ser jitkejjel f’termini tal-benefiċċji tanġibbli
għall-ekonomija Ewropea u s-soċjetà inġenerali,
bħall-ħolqien ta’ negozji, prodotti u servizzi ġodda fi swieq eżistenti
u futuri, persuni intraprenditorjali b’kapaċitajiet aqwa, opportunitajiet
ta’ impjiegi ġodda u aktar attraenti, u l-attrazzjoni u ż-żamma
ta’ talent madwar l-UE u ’l barra minnha. 
Dan jirrikjedi t-twaqqif ta’ sistema
b’saħħitha ta’ monitoraġġ u valutazzjoni għall-EIT, li
tiffoka fuq il-kisbiet, ir-riżultati u l-ġenerazzjoni tal-impatt kemm
ekonomiku u kemm fuq is-soċjetà u tkun imqabbla mal-aqwa prattiki
internazzjonali. It-twaqqif ta’ sistema ta’ monitoraġġ ibbażata
fuq ir-rendiment biex tevalwa l-impatt tal-EIT permezz tal-KIC, ir-rendiment
tal-EIT stess bħala organizzazzjoni u l-kontribut tal-EIT lil
Orizzont 2020 huwa prijorità f'din id-direzzjoni. 
Element importanti f'dan ir-rigward huwa wkoll
l-iżvilupp, flimkien mal-KICs, ta’ ‘identità korporattiva’ reali tal-EIT
fuq grupp ta’ valuri kondiviżi. Filwaqt li l-KICs kollha u l-imsieħba
individwali tagħhom għandhom identitajiet u valuri korporattivi
tagħhom stess, huma kollha jikkondividu l-valuri li jgħaqqdu flimkien
il-komunità EIT/KICs. Dawn huma: l-eċċellenza fit-trijangolu
tal-għarfien;l persuni tas-sengħa u intraprenditorjali;
kollaborazzjoni fit-tul bejn il-fruntieri, id-dixxiplini u s-setturi; u l-punt
fokali fuq l-impatt tas-soċjetà u ekonomiku. Identità bħal din ser
ittejjeb ukoll il-viżibilità u r-reputazzjoni esterna tal-EIT u l-KICs.

2.1.1.          
Il-konsolidazzjoni u t-trawwim tat-tkabbir u
l-impatt tal-KICs eżistenti

L-EIT se jappoġġa b’mod attiv
it-tliet KICs inizjali biex itejjeb il-potenzjal u l-impatt tagħhom u
l-kontribuzzjoni tagħhom lill-għanijiet ta’ Orizzont 2020.
Maż-żmien, il-KICs ser jespandu l-portafoll inizjali tal-attivitajiet
tagħhom sabiex jiksbu opportunitajiet ġodda fis-suq jew
fis-soċjetà. Biex jappoġġja dawn l-iżviluppi, l-EIT
għandu jagħti pariri u jiddefinixxi, f’kooperazzjoni mill-qrib ma’
kull KIC individwali, strateġiji ta’ kofinanzjament imfassla apposta, li
fl-istess ħin isostnu attivitajiet strateġiċi minn perspettiva
tal-EIT. 
Il-KICs għandhom jibqgħu
sħubiji dinamiċi u b’hekk ikunu miftuħa għal imsieħba
ġodda imma wkoll iwaqqfu oħrajn eżistenti jekk dan ikun
meħtieġ. Il-KIC għandha yesplora sorsi ġodda ta’
eċċellenza eżistenti u potenzjali meta dawn iwasslu għal
valur miżjud, permezz tal-parteċipazzjoni ta’ msieħba ġodda
f’ċentri eżistenti ta’ kolokazzjoni, xogħol imtejjeb ta’
kolokazzjoni f’kull KIC jew ukoll, it-twaqqif ta’ ċentru ġdid ta’
kolokazzjoni, filwaqt li s-sħubija KIC tagħhom tinżamm iffukata,
robusta u li maneġġevoli. 
Bilanċ tajjeb
bejn il-kooperazzjoni u l-kompetizzjoni huwa daqstant importanti biex il-KICs
jersqu sal-prestazzjoni massima tagħhom. L-EIT ser jagħti
inċentivi lill-KICs sabiex dawn jimpenjaw ruħhom f’xogħol bejn
il-KICs f’oqsma li joffru potenzjal qawwi għal sinerġiji,
pereżempju permezz ta’ korsijiet konġunti ta’ żvilupp
professjonali, attivitajiet konġunti ta’ riċerka, gradi Masters jew
PhDs jew mobilità bejn il-KICs għall-akkademja u n-negozju. Fl-istess
ħin, l-EIT ser jipprovdi inċentivi għal ċertu ammont ta’
kompetizzjoni sabiex il-KICs jibqgħu ffukati fuq ir-riżultati u
l-impatt u jieħdu miżuri xierqa fil-każ ta’ rendiment mhux
daqshekk tajjeb. 
Il-KICs mhux biss jibnu fuq il-bażi ta'
riċerka eċċellenti eżistenti tal-imsieħba
tagħhom, imma huma wkoll minn ta’ quddiem biex jippromwovu u jimplimentaw
il-missjoni edukattiva tal-EIT. L-għan huwa li persuni b’talent jiġu
edukati u mħarrġa bil-kapaċitajiet, l-għarfien u
l-kundizzjoni mentali meħtieġa fl-ekonomija tal-għarfien
globali. Għal dan il-għan, l-EIT jippromwovi b’mod attiv, inter alia,
l-gradi b’tikketta tal-EIT billi jissorvelja l-kwalità u l-implimentazzjoni
koerenti tagħhom fil-KICs. F’dan ix-xogħol, huma ser jagħmlu
użu estensiv mill-valutazzjonijiet ta’ msieħba u esperti, u
jistabbilixxu djalogu mal-korpi nazzjonali u tal-assigurazzjoni tal-kwalità.
Dan ser itejjeb ir-rikonoxximent nazzjonali u internazzjonali tal-kwalifiki
bit-tikketta tal-EIT u jżid l-attrazzjoni tagħhom globalment, filwaqt
li jipprovdi pjattaforma għall-kollaborazzjoni f’livell internazzjonali.
Fil-futur, KICs ser ikunu mħeġġa biex jespandu l-attivitajiet
edukattivi tagħhom lil hinn mill-edukazzjoni post-graduate lil varjetà
akbar ta’ moduli ta’ studju biex jaqdu varjetà usa’ ta’ attivitajiet
innovattivi, ta’ żvilupp professjonali, li jinvolvu edukazzjoni
eżekuttiva, korsijiet ta’ taħriġ imfassla apposta, u skejjel tas-sajf.
Biex jittejjeb l-impatt tal-attivitajiet edukattivi tal-KICs u biex
tintlaħaq udjenza usa, il-KICs jistgħu jipprevedu d-disinn, fuq
bażi sperimentali, ta’ moduli għal korsijiet undergraduate jew
pakketti li jkunu mmirati għall-edukazzjoni fl-iskola. 
L-EIT se:
·                        
Iwaqqaf gradwalment mekkaniżmi ta'
reviżjoni kompetittivi għall-allokazzjoni ta’ persentaġġ
mill-għotja tal-KICs, li jqis li l-KICs jikbru b’rati differenti. 
·                        
Jinċentivizza l-KICs biex jiżviluppaw
attivitajiet konġunti dwar kwistjonijiet komuni.
·                        
Iwaqqaf sistema ta’ valutazzjonijiet minn
imsieħba għal kwalifiki bit-tikketta tal-EIT u jidħol fi djalogu
ma’ korpi ta' assigurazzjoni nazzjonali u internazzjonali.
·                        
Iħeġġeġ lill-KICs biex
jiżviluppaw varjetà ikbar ta’ attivitajiet edukattivi u tat-taħriġ.

2.1.2.          
Il-ħolqien ta' KICs ġodda 

Sabiex ikompli jtejjeb l-impatt u
jinċentiva l-innovazzjoni f’oqsma ġodda ta’ sfidi tas-soċjetà,
gradwalment l-EIT ser jespandi l-portafoll tiegħu ta’ KICs. Billi jsegwi
rotta ta’ żvilupp inkrimentali biex iwaqqaf KICs ġodda, l-EIT ser
jiżgura li l-lezzjonijiet li ttieħdu minn sessjonijiet
preċedenti jiġu kkunsidrati kif xieraq, u li l-KICs jitwaqqfu biss
f’oqsma fejn hemm potenzjal ċar ta’ innovazzjoni u eċċellenza
mill-aqwa li wieħed jista’ jibni fuqhom. Għalhekk, fil-perjodu 2014-2020,
ser jitwaqqfu KICs ġodda f’żewġ fażijiet, jiġifieri
tliet KICs ġodda fl-2014 u tlieta oħra fl-2018, li jwassal għal
portafoll ta’ disa’ KICs fil-perjodu 2014-2020 (li jfisser it-twaqqif ta’
madwar 40-50 ċentru ta’ kolokazzjoni madwar l-UE). Proċess
tal-għażla potenzjalment ġdid għal KICs fl-2018
għandha tibni bis-sħiħ fuq ir-riżultati ta’ valutazzjoni
esterna tal-EIT u l-KICs eżistenti, inkluż valutazzjoni tal-impatt
ekonomiku u fuq is-soċjetà tal-KICs u l-kontribuzzjoni tal-EIT biex
isaħħaħ il-kapaċità tal-innovazzjoni tal-UE u tal-Istati
Membri, kif ukoll fuq ir-riżultati mill-valutazzjonijiet ta’
Orizzont 2020. 
Il-KICs il-ġodda se jitwaqqfu fl-oqsma tal-isfidi
kbar għas-soċjetà li joffru potenzjal innovattiv reali. L-EIT għalhekk se jikkontribwixxi
bis-sħiħ għall-għnijiet tal-aġenda politika usa’
tal-EU u partikolarment għall-għanijiet ta’ Orizzont 2020, li
jidentifika għadd kbir ta’ sfidi kbar għas-soċjetà, u
t-teknoloġiji tat-twettiq u industrijali. L-għan huwa li jitwaqqfu l-KICs f’oqsma tematiċi li,
minħabba l-kobor u n-natura kumplessa tagħhom, jistgħu jkunu
indirizzati biss permezz ta’ approċċ transdixxiplinarju,
transkonfinali u transettorjali. L-għażla
tal-oqsma tematiċi għalhekk għandu jkun ibbażat fuq
analiżi bir-reqqa dwar jekk il-KIC jistax iġib valur miżjud
reali u jekk jistax ikollu impatt pożittiv fuq l-ekonomija u
s-soċjetà. 
Il-Kummissjoni Ewropea wettqet din l-analiżi bi
proċess imfassal biex jevalwa oġġettivament il-potenzjal
tat-temi futuri tal-KIC. Punt inizjali
wieħed kien l-abbozz tal-SIA li l-Bord tat-Tmexxija tal-EIT bagħat
lill-Kummissjoni f’Ġunju 2011. B’mod
parallel, ġie żviluppat grupp ta’ kriterji robusti li jippermetti
valutazzjoni oġġettiva tal-potenzjal tal-innovazzjoni offrut minn
kull tema futura. Il-validità ta’ dawn
il-kriterji kienet ikkontrollata mal-komunità usa’ tal-innovazzjoni
mit-trijangolu tal-għarfien permezz ta' konsultazzjoni pubblika
miftuħa. Dan il-proċess
irriżulta fil-lista ta’ kriterji li ġejja. 
·                        
L-indirizzar ta’ sfidi
ekonomiċi u soċjali kbar li taffaċċja l-Ewropa, u kontribut
għall-ksib tal-Aġenda tal-Ewropa 2020;
·                        
L-allinjament u l-koordinazzjoni
mal-prijoritajiet relevanti tal-UE kif ukoll mal-inizjattivi eżistenti
definiti f’Orizzont 2020 u Erasmus għal Kulħadd. 
·                        
Ikun jista’ jimmobilizza l-investiment
u l-impenn fit-tul mis-settur tan-negozji; li jkun hemm suq eżistenti
għall-prodotti tiegħu jew ikun jista' joħloq oħrajn
ġodda;
·                        
Il-ħolqien ta' impatt
sostenibbli u sistemiku, imkejjel f’termini ta’ persuni intraprenditorjali
edukati ġodda, teknoloġiji ġodda u negozji ġodda.
·                        
It-taħlit ta’ massa
kritika ta’ riċerka f’livell dinji, edukazzjoni u partijiet interessati
fl-innovazzjoni, li kieku ma jiltaqgħux flimkien;
·                        
Il-ħtieġa ta’
strateġiji transdixxiplinarji u l-iżvilupp ta’ tipi ġodda ta’
edukazzjoni bejn id-dixxiplini differenti;
·                        
L-indirizzar ta’ spazji
vojta ta’ innovazzjoni prinċipali bħall-paradoss Ewropew,
jiġifieri temi fejn l-Ewropa għandha bażi qawwija ta’
riċerka iżda prestazzjoni dgħajfa tal-innovazzjoni
L-evalwazzjoni tat-temi proposti fl-abbozz
tal-EIT kif ukoll mill-komunità usa' ta’ partijiet interessati wriet b’mod
ċar ċertu livell ta’ varjazzjoni fir-rigward tal-impatt potenzjali li
joffri t-twaqqif ta’ KIC. Bħala
riżultat, numru ta’ temi twarrbu kompletament; oħrajn
ġew definiti mill-ġdid sabiex jirrispondu aħjar għall-punti
speċifiċi tal-kuntest Ewropew u globali f’dan il-qasam. 
L-oqsma tematiċi li ġejjin ġew
identifikati bħala dawk fejn it-twaqqif ta’ KIC għandu l-akbar
potenzjal li jżid il-valur ma’ attivitajiet eżistenti u jwassal
għal spinta reali għall-innovazzjoni: 
·                        
Manifattura b’valur
miżjud
·                        
Food4future – katina
tal-provvista sostenibbli mir-riżorsi għall-konsumaturi
·                        
Innovazzjoni għal
għajxien f’kundizzjoni ta’ saħħa tajba u xjuħija attiva
·                        
Materja prima –
esplorazzjoni, estrazzjoni, ipproċessar, riċiklaġġ u
sostituzzjoni sostenibbli
·                        
Soċjetajiet sikuri
intelliġenti 
·                        
Mobilità urbana 
Fid-dokumenti fit-tarf ta’ dan id-dokument
hemm iktar dettalji dwar it-temi individwali[3]. 
Abbażi ta’ dawn it-temi,
l-EIT ser ikollu l-awtonomija biex jorganizza l-proċess
tal-għażla tal-KICs fil-futur. Is-suċċess ta’ sejħiet futuri għal KICs ser
jiddependi fil-parti l-kbira fuq gwida ċara fir-rigward tal-aspettattivi u
r-rekwiżiti, kif ukoll skeda li tippermetti lill–applikanti tal-KIC biex
jorganizzaw ruħhom b’mod solidu kemm legalment u kemm finanzjarjament
qabel ma jissottomettu proposta. Il-KICs ser jingħażlu skont kriterji dettaljati definiti
fir-Regolament tal-EIT, u bbażati fuq il-prinċipji ġenerali
tal-eċċellenza u r-rilevanza tal-innovazzjoni. Kull KIC magħżula ser ikollha turi kif ser toħloq
impatt massimu fil-qasam magħżul u tagħti prova tal-vijabilità
tal-istrateġija tagħha. 
Fid-dawl taż-żewġ gruppi ta’
sejħiet għal KICs previsti, l-2014 u l-2018, ġew identifikati
tliet temi għall-ewwel grupp. B’riflessjoni tal-ħtieġa għal
approċċ aktar gradwali fit-twaqqif tal-KICs il-ġodda,
l-għażla tal-ewwel tliet temi ġiet ibbażata fuq il-maturità
tal-qasam, l-impatt potenzjali tas-soċjetà u ekonomiku, kif ukoll
l-opportunitajiet għal sinerġiji ma’ inizjattivi oħra. Dawn
huma:
·                        
Innovazzjoni għal
għajxien f’kundizzjoni ta’ saħħa tajba u xjuħija attiva
·                        
Materja prima –
esplorazzjoni, estrazzjoni, ipproċessar, riċiklaġġ u
sostituzzjoni sostenibbli
·                        
Food4future – katina tal-provvista
sostenibbli mir-riżorsi għall-konsumaturi 
Għat-tieni grupp fl-2018, se jitqiesu t-temi li
jifdal (il-mobilità urbana, il-manifattura bil-valur miżjud u
s-soċjetajiet siguri intelliġenti), filwaqt li jitqiesu l-isfidi
ġodda u mhux previsti li jistgħu jinqalgħu fil-futur. 
L-EIT se
·                        
Iħejji f’waqtha proċedura
tal-għażla għat-tieni grup ta’ KICs fl-2014 u – wara
l-evalwazzjoni ta’ Orizzont 2020, jinkludi l-programm speċifiku
tiegħu u tal-EIT – għat-tielet grupp fl-2018
·                        
Jiżgura li l-kundizzjonijiet ta’ qafas ta’
proċeduri tal-għażla futuri tal-KIC jkunu jiffavurixxu
riżultat ottimu, partikolarment billi jipprovdi gwida ċara rigward
ir-rekwiżiti u l-proċessi, u billi jippermetti żmien
biżżejjed għal dawk li qed jagħmlu l-proposti biex jorganizzaw
l-isħubija

2.2.                
It-titjib tal-impatt tal-EIT 

It-tkattir tal-innovazzjoni madwar
l-Unjoni 
Fil-perjodu inizjali, l-EIT iffoka
primarjament l-isforzi tiegħu biex iwaqqaf il-KICs. Filwaqt li mira
ċara għall-EIT hija t-tisħiħ taċ-ċentri
eżistenti tal-eċċellenza, l-EIT ser ikollu jiżgura li jagħti
wkoll benefiċċji għal oqsma tal-Unjoni li mhumiex qed
jipparteċipaw direttament fil-KICs. Għaldaqstant, huwa kritiku
għall-missjoni tal-EIT li dan jippromwovi b’mod attiv it-tixrid
tal-prattiki tajba għall-integrazzjoni tat-trijangolu tal-għarfien
sabiex tiġi żviluppata kultura komuni ta’ qsim tal-innovazzjoni u
l-għarfien. 
Fil-futur, l-EIT għandu jaħdem biex
l-esperjenza tal-KIC tkun tista’ tinftiehem u tiġi ripetuta u mibnija
f’kultura li tista’ taġixxi bħala mudell fl-Ewropa u lil hinn minnha.
Bl-identifikazzjoni, l-analiżi u l-kondiviżjoni ta’ prattiki tajbin,
kif ukoll mudelli ġodda ta’ tmexxija u ffinanzjar mill-KICs, l-EIT qed
ifittex li jiżgura li l-għarfien iġġenerat fl-EIT u l-KICs
tiegħu jiġi mqassam u kkapitalizzat għall-benefiċċju
ta’ persuni u istituzzjonijiet, inkluż dawk li ma jipparteċipawx
direttament fil-KICs. 
L-EIT jista’ jkollu r-rwol deċiżiv
biex jissintesizza d-diversità tal-approċċi applikati mill-KICs u
biex jagħmilhom trasferibbli f’oqsma fejn il-kapaċità
tal-innovazzjoni hija dgħajfa, u li inkella ma jkunux jistgħu
jibbenefikaw mill-esperjenza li jkun akkwista l-EIT. Din il-firxa globali se
tiżgura li l-benefiċċji tal-esperjenza tal-EIT jippromwovu
l-iżvilupp tal-kapaċità tal-innovazzjoni f’dawn l-oqsma. Din
l-attività tista’ tiġġenera dħul qawwi peress li din tibni fuq
ix-xogħol tal-KICs. 
Il-mexxejja ewlenin tat-tagħlim
fil-livell tal-EIT jistgħu jkunu: riċerka mmexxija mill-innovazzjoni
għall-ħolqien ta’ negozji ġodda u mudelli ta’ negozju
ġodda, l-immaniġġjar tal-portafolli tal-IP u approċċi
ġodda għall-kondiviżjoni tal-IP, intraprenditorija u forom
integrati ġodda ta’ edukazzjoni f’diversi dixxiplini; mudelli innovattivi
ta’ tmexxija u finanzjarji bbażati fuq il-kunċett ta’ innovazzjoni
miftuħa jew li jinvolvu lill-awtoritajiet pubbliċi. Dan għandu
jgħin lil EIT sabiex ikun mudell u biex jaġixxi bħala 'game
shifter' fl-ambjent Ewropew tal-innovazzjoni u biex dan isir istituzzjoni ta’
innovazzjoni rikonoxxuta internazzjonalment.
Trawwim u attrazzjoni ta’ talent 
Fil-qalba tal-innovazzjoni b’suċċes
insibu lil persuni li għandhom talent. Wieħed mir-rwoli ewlenin
tal-EIT huwa li jagħti lil persuni b’talent l-opportunità li jużaw
il-potenzjal tagħhom bis-sħiħ u biex dawn joħolqu ambjenti
fejn jistgħu jikbru. Permezz tal-KICs, l-EIT qed jiġġenera dawn
l-ambjenti, imma għandu bżonn li jikkumplimentahom bi strateġiji
biex jattira u jinkludi l-aqwa talent minn barra mill-KICs. 
L-EIT għalhekk ser iwaqqaf skema
speċifika ta’ persuni biex jiżgura li t-talent – studenti,
riċerkaturi, għalliema u intraprendituri f’kull livell ta’ karriera –
barra ċ-ċentri ta’ kolokazzjoni jkunu konnessi bis-sħiħ
mal-inizjattiva. Skema bħal din mhux biss se tipprovdi l-aqwa talent minn
barra l-KICs bl-opportunità li jibbenefikaw mill-ambjenti ta’ innovazzjoni
maħluqa fiċ-ċentri ta’ kolokazzjoni, imma ser jipprovdilhom
ukoll l-inċentivi biex jagħmlu użu sħiħ
mill-għarfien u l-kapaċità miksuba f’oqsma barra mill-KICs.
Tipikament, il-Fondazzjoni EIT jista’ jkollha rwol sinifikanti f’dan il-qasam. 
Barra minn dan, l-ET għandu rwol ċar
x’jaqdi biex jattira t-talent minn barra l-UE. Bil-ħolqien ta’ marka
b’saħħitha u l-formazzjoni ta’ relazzjonijiet strateġiċi
ma’ msieħba ewlenin minn madwar id-dinja, l-EIT jista’ jżid
mal-attrazzjoni tal-imsieħba fil-KICs. F’kooperazzjoni mill-qrib mal-KICs,
l-EIT għandu jiżviluppa strateġija internazzjonali qawwija,
billi jidentifika u jikkoordina ma’ interlokuturi rilevanti u msieħba
potenzjali. F’dan il-kuntest, l-EIT u l-KICs għandhom jieħdu
vantaġġ sħiħ mill-inizjattivi eżistenti tal-UE f’dan
il-qasam, bħall-programm Erasmus għal Kulħadd u l-Azzjonijiet
Marie Curie. Barra minn hekk, l-EIT jista’ jkattar il-qsim tal-għarfien,
il-mentoring u n-netwerking billi jħeġġeġ it-twaqqif ta'
netwerk ta' alumi tal-EIT. 
L-EIT ser jikkumplimenta l-isforzi tiegħu
biex jippromwovi lil persuni b’talent u ideat brillanti permezz ta’ miżuri
oħra, bħall-organizzazzjoni ta’ kompetizzjonjiet għal ideat jew
għall-għoti ta’ premjijiet, kemm bħala inizjattiva tagħhom
stess jew f’kooperazzjoni ma’ msieħba globali ewlenin. 
L-EIT se
·                        
F’kooperazzjoni mill-qrib mal-KICs,
jistabbilixxi skema ('EIT fellows') li tippermetti lil persuni b’ħafna
talent minn madwar l-UE u lil hinn minnha li jkunu involuti fl-attivitajiet
taċ-ċentri ta’ kolokazzjoni tal-KIC għal perjosu qasir ta’
żmien, biex b’hekk jinħolqu benefiċċji reċiproki kemm
għall-parteċipant u kemm għall-KIC. 
·                        
Jistabbilixxi /jadatta skont l-esiġenzi
għodda bbażata fuq il-web sabiex jipprovdi pjattaforma
għall-kondiviżjoni ta’ għarfien u netwerking madwar l-EIT. 
·                        
Jibni u jappoġġa netwerk funzjonali u
b’saħħtu ta’ gradwati mill-attivitajiet edukattivi u
tat-taħriġ tal-EIT/KIC (‘alumni tal-EIT').
·                        
Jagħti aċċess sistematiku
għat-tagħlimiet u s-suċċessi li jkunu ħarġu
mill-KICs lill-komunità tal-innovazzjoni usa’ tal-UE u lil hinn minnha. Dan
jista’ jinkludi l-iżvilupp ta’repożitorju ta’ materjal tal-kors
miftuħ mill-attivitajiet edukattivi u ta’ taħriġ tal-EIT u
tal-KICs. 

2.3.                
Mekkaniżmi tat-twassil ġodda u
monitoraġġ orjentat lejn ir-riżultati 

Is-simplifikazzjoni, implimentata b’mod
responsabbli, hija essenzjali għall-EIT sabiex jikseb riżultati
effettivi, jippromwovi suċċessi fl-innovazzjoni u l-involviment
tal-komunità tan-negozju. Għad hemm lok għall-EIT biex jisfrutta
l-flessibbiltà tiegħu bis-sħiħ, sabiex tkompli tiġi estiża
s-simplifikazzjoni. 
Bħala ‘investitur’ fil-KICs, l-EIT jqis
is-simplifikazzjoni bħala proċess dinamiku, inkluż
fl-operazzjoni tal-EIT bħala parti integrali mill-funzjoni
tal-appoġġ tiegħu għall-KICs. Għal dan il-għan, l-EIT
ser jaħdem biex jadatta, itejjeb u jissimplifika l-proċessi ta’
monitoraġġ, rappurtar u finanzjament tiegħu u jfittex b’mod
kostanti approċċi simplifikati li jistgħu jgħinu lill-KICs
biex jittrattaw bżonnijiet ġodda u emerġenti u biex irawmu
l-impatt tagħhom. 
Il-KICs ser jipprovdu bażi tal-ittestjar
ideali għal approċċi ġodda għall-iffinanzjar u
l-ġestjoni tal-innovazzjoni. Permezz tal-esperimentazzjoni u l-esperjenza
tal-KICs, l-EIT ser jipprovdi aġenda ta’ simplifikazzjoni f’oqsma ewlenin
bħalma huma l-ftehimiet kuntrattwali, ir-rappurtar simplifikat, is-somom
grossi u r-rati fissi. 
Il-Kummissjoni ser tissorvelja mill-qrib
l-abilità tal-EIT sabiex dan jagħti l-aktar ftehimiet u prinċipji
sempliċi possibbli għall-finanzjament u l-ġestjoni
tal-attivitajiet tal-KICs, abbażi tal-istess aġenda ta'
simplifikazzjoni tal-EIT. Il-lezzjonijiet miksuba – inkluż in-nuqqasijiet
– ser ikunu kondiviżi mal-KICs futuri u l-programmi u l-iskemi tal-UE
taħt Orizzont 2020.
Il-Kummissjoni
saħħet l-isforzi tagħha fl-appoġġ tal-EIT lejn
it-twaqqif ta’ sistema ta' monitoraġġ b’saħħitha u solida
orjentata lejn ir-riżultati. Din is-sistema ta’ monitoraġġ se
tiżgura responsabbiltà sħiħa tal-EIT u tal-KICS, il-kwalità
tar-riżultati, il-kontribuzzjoni tal-prijoritajiet Orizzont 2020, u
fl-istess ħin tippermetti għal biżżejjed flessibbiltà
fid-dinamika tan-negozju tal-KICs. Se tippermetti lill-EIT jiżviluppa
kapaċità solida għall-ġbir u l-analiżi tal-input mill-KICs,
biex ikkejjel ir-rendiment tal-EIT fil-konfront tal-għanijiet tiegħu
stess u biex ikejjel il-prassi tal-EIT u l-KICs fil-konfornt tal-aħjar
prassi fil-livell Ewropew u dak globali. Is-sistema se tkun imfassla b'mod
flessibbli u jekk meħtieġ se tiġi aġġustata biex tqis
il-portafoll dejjem jevolvi u jikber ta’ attivitajiet tal-EIT u l-KICs. Wara
r-rakkomandazzjoni tal-evalwazzjoni esterna indipendenti u
d-dispożizzjonijiet ġenerali ta’ monitoraġġ skont
Orizzont 2020, il-Kummissjoni pproponiet, flimkien mal-EIT u l-KICs,
it-twaqqif ta’ sistema ta’ monitoraġġ tar-rendiment orjentata lejn
ir-riżultati għall-EIT, li tindirizza erba’ livelli ta’ attività: 
·                        
Il-livell Orizzont 2020: biex jimmonitorja regolarment il-kontribut tal-EIT u tal-KICs fil-ksib
tal-għanijiet ta' Orizzont 2020
·                        
Il-livell tal-EIT: biex
jevalwa r-rendiment atl-EIT bħala korp effiċjenti u effettiv tal-UE;
dan se jitkejjel f’termini ta’ appoġġ mogħti lill-KICs,
l-intensità u l-kopertura tal-firxa tiegħu, l-attivitajiet ta’ tqassim u
internazzjonali tiegħu u l-kapaċità tiegħu li joffri
proċeduri ssimplifikati.
·                        
Il-Livell trans-KIC:
biex jimmonitorja l-kontribut tal-KICs kollha fil-ksib tal-għanijiet
strateġiċi tal-EIT, kif identifikati fi strument apposta
bħat-Tabella tar-Riżultati tal-EIT. 
·                        
Il-livell tal-KIC individwali: biex jimmonitorjal r-rendiment tal-KICs individwali bbażat fuq
il-miri individwali u l-indikaturi ewlenin tar-rendiment (KPIs) kif stipulati
fil-pjanijiet tan-negozju individwali tal-KIC. Il-KICs għandhom mudelli
tan-negozju u swieq differenti u għalhekk KPIs industrijali differenti li
huma ċentrali għall-ġestjoni b’suċċess tal-KIC
individwali.
L-EIT se 
·                        
Iwaqqaf aġenda ta’ simplifikazzjoni, li
tinkludi punti ta’ riferiment biex ikejlu l-progress, u rapport
lill-Kummissjoni dwar il-progress fl-implimentazzjoni permezz tar-Rapport
Annwali tal-Attività; jiżgura li l-mudelli ġodda ta’ simplifikazzjoni
jitqassmu mal-UE u jinforma b'inizjattivi oħra tal-UE.
·                        
Jistabbilixxi, f’kooperazzjoni mal-Kummissjoni u
l-KICs, sistema komprensiva biex jimmonitorja: il-kontribut tal-EIT lil
Orizzont 2020; l-impatt tal-EIT permezz tal-attivitajiet tiegħu stess
u dawk tal-KIC; u r-riżultati tal-KICs. L-EIT se jirrapporta dwar
l-attivitajiet kollha tiegħu ta’ monitoraħħ fir-rapport annwali
ta’ attività.

3.                      
Teħid effettiv ta’ deċiżjonijiet u
arranġamenti ta' ħidma

L-istruttura tat-tmexxija tal-EIT
tgħaqqad flimkien l-approċċ minn isfel għal fuq tal-KICs
mal-gwida strateġika mil-livell tal-EIT. It-teħid ta’
deċiżjonijiet fil-livell tal-EIT għalhekk jinħtieġ li
jkun karatterizzat minn opinjoni tassew strateġika, flimkien ma’
mekkaniżmi ta’ implimentazzjoni effiċjenti u involviment sistematiku
ta’ atturi mit-trijangolu tal-għarfien madwar l-Ewropa. 
Il-mudell tat-tmexxija tal-EIT wera l-valur
globali tiegħu. Madankollu, l-esperjenzi mill-perjodu inizjali juru li
jistgħu jsiru iktar sforzi biex iżidu l-effettività tal-mekkaniżmi
tal-EIT għat-teħid tad-deċiżjonijiet u l-implimentazzjoni.
Ir-relazzjoni bejn il-Bord tat-Tmexxija tal-EIT, responsabbli
għad-deċiżjonijiet strateġiċi u l-kwartieri
ġenerali tal-EIT responsabbli għall-implimentazzjoni, għandha
tiġi definita aħjar u ssimplifikata. Il-kwartieri ġenerali
tal-EIT se jkollhom jiddefinixxu l-oqsma kritiċi fejn l-EIT għandha
tipprovdi appoġġ lill-KICS, biex jolqtu bilanċ xieraq bejn
il-funzjonijiet tal-appoġġ u l-monitoraġġ.
Fl-aħħar nett, il-Bord tat-Tmexxija jeħtieġ jiżgura
aħjar li d-deċiżjonijiet strateħiċi jkunu infurmati
sewwa mill-esperjenzi mill-KICs u l-komunità usa' tal-innovazzjoni. 

3.1.                
Simplifikazzjoni u ċarezza tal-proċess
ta’ teħid ta’ deċiżjonijiet tal-EIT 

Il-Bord tat-Tmexxija tal-EIT jistabbilixxi
d-direzzjoni strateġika tal-EIT u l-kundizzjonijiet tal-qafas
għall-KICs, u permezz tal-membri tiegħu jgħaqqad l-EIT
mal-komunitajiet differenti tal-partijiet interessati fil-qasam. F’konformità
mal-approċċ tal-EIT orjentat lejn in-negozju, it-teħid ta’
deċiżjonijiet jinħtieġ li jkun effiċjenti,
mgħaġġel u ffukat. 
Fatturi determinanti f'dan ir-rigward huma
d-daqs, il-kompożizzjoni u l-proċeduri tal-Bord tat-Tmexxija.
Il-prinċipju ta’ membri indipendenti, ikkombinat ma’ numru limitat ta’
membri eletti li jirrappreżentaw il-komunità tal-KIC, ta prova tal-valur
tiegħu u jippremetti l-ġbir ta’ kompetenzi mit-trijangolu
tal-għarfien. Il-mudell inizjali bit-18-il membru elett flimkien ma’,
aktar reċentement, erba’ rappreżentanti addizzjonali tal-KIC,
madankollu wera l-limitazzjonijiet tiegħu. Bord ta’ daqs iżgħar
ser iwassal għal teħid aktar effiċjenti ta’
deċiżjonijiet u jnaqqas l-ispejjeż amministrattivi. Finalment,
tista’ tinkiseb aktar effiċjenza billi l-Bord tat-Tmexxija tal-EIT
jerġa jiġi ffukat fuq ir-rwol ewlieni tiegħu li huwa li
jipprovdi gwida strateġika. Barra minn dan, il-koerenza ma’ inizjattivi
oħra tal-UE ser tkompli tissaħħaħ permezz ta’
konsultazzjoni rinfurzata mal-Kummissjoni Ewropea dwar il-Programm ta’
Ħidma Triennali tal-EIT. L-informazzjoni dwar l-EIT u l-KICs mill-Programm
ta’ Ħidma Triennali tal-EIT se Tippermetti l-evalwazzjoni u li jkun hemm
komplementarjetà mal-partijiet l-oħra ta’ Orizzont 2020 u Politiki u
strumenti oħra tal-Unjoni. Dawn il-bidliet kollha ġew inkorporati
fir-regolament modifikat tal-EIT li jakkumpanja l-SIA. 
Id-deċiżjonijiet tal-Bord
tat-Tmexxija tal-EIT huma implimentati mill-kwartieri ġenerali tal-EIT
taħt it-tmexxija tad-Direttur li huwa responsabbli għall-azzjonijiet
tal-EIT. Meta jagħmel dan, il-kwartieri ġenerali jirriflettu n-natura
orjentata lejn ir-riżultati tal-EIT u l-KICs tiegħu u huwa l-qawwa li
twassal għas-simplifikazzjoni tal-proċeduri. Fl-istess ħin,
il-kwartieri ġenerali tal-EIT jiżviluppaw il-kapaċità biex
sistematikament jiddiġerixxu t-tagħlim mill-KICs u jagħmlu dawn
ir-riżultati disponibbli għall-benefiċċju tal-komunità usa'
tal-innovazzjoni. Maż-żmien, il-kwartieri ġenerali tal-EIT ser
isiru repożitorju ta’ riżori ta’ prattika tajba u sieħeb ta’ għarfien
reali għal dawk li jfasslu l-politika. 
L-attrazzjoni u ż-żamma ta’
professjonisti b’talent huma sfida għall-kwartieri ġenerali tal-EIT.
Sabiex l-uffiċċju tal-EIT ikun mgħammar bl-aqwa talent u
kapaċitajiet, dan ser jiddefinixxi strateġija ċara tar-riżorsi
umani, inkluż għażliet li jmorru lil hinn minn impjieg dirett
bħalma huma l-issekondar jew postazzjonijiet temporanji, billi jippromwovi
l-iskambji regolari ta’ persunal u apprendistati ma’ istituzzjonjiet
eċċellenti tal-innovazzjoni, ir-riċerka u l-edukazzjoni mill-UE
u mill-bqija tad-dinja. 
L-EIT se
·                        
Jiżgura permezz ta’ strateġija
intelliġenti ta’ riżorsi umani, inkluż l-użu sistematiku
tal-kompetenzi interni u esterni, u proċeduri ta’ ġestjoni interni li
l-EIT ser jiżviluppa f’istituzzjoni ta’ referenza għal tmexxija
innovattiva. 
·                        
Jieħu miżuri konkreti biex ikompli
jippromwovi kultura ta’ qsim ta’ esperjenzi u trasparenza. 

3.2.                
Ninvestu fil-KICs: relazzjonijiet bejn l-EIT u
l-KICs

Interazzjonijiet bejn l-EIT u l-KICs mhux biss
jipprovdu l-qafas għall-KICs sabiex joperaw b’suċċess, imma huma
wkoll fil-qalba tal-proċess ta’ tagħlim reċiproku li jippermetti
lill-EIT li jwettaq ir-rwol tiegħu bħala post fejn jiġu
ttestjati mudelli ta’ innovazzjoni ġodda. Sabiex il-KICs ikunu pprovduti
b’kundizzjonijiet ta’ qafas xierqa, għandha tingħata gwida ċara
u koerenti mill-EIT f’kull stadju tal-proċess, fl-istess ħin
mingħajr ma dan ikun preskrittiv wisq. L-interazzjonijiet bejn
il-kwartieri ġenerali tal-EIT u l-KICs għandhom ikunu
sistematiċi u bbażati fuq il-fiduċja sabiex tintlaħaq
l-effiċjenza massima. Kemm ir-relazzjonijiet kuntrattwali bejn l-EIT u
l-KICs kif ukoll l-arranġamenti organizzattivi tal-kwartieri ġenerali
tal-EIT għandhom jikkontribwixxu għal dan. 
Lil hinn mir-rwol sempliċi ta’
amministratur, il-kwartieri ġenerali tal-EIT ser jottimizza l-funzjonijiet
operazzjonali tagħhom biex imexxi lill-KICs lejn prestazzjoni massima u
jagħmel ir-riżultati tajbin disponibbli. Jistgħu jinkisbu
effiċjenzi mill-provvista ta’ numru ta’ servizzi u funzjonijiet
ċentralizzati, pjuttost milli fuq livell tal-KIC individwali. Filwaqt li
l-KICs kollha jaħdmu fuq temi speċifiċi, numru ta’ elementi
għandhom natura opposta, u huwa preċiżament hawn fejn l-EIT
jista’ jipprovdi valur miżjud tanġibbli. Dawn il-funzjonijiet
tal-fornitur tal-għarfien jistgħu jirrelataw b’mod partikolari biex il-kwartieri
ġenerali tal-EIT isiru distributur tal-informazzjoni u interlokutur
tajjeb, pereżempju biex irawwem skambju u tagħlim reċiproku bejn
il-KICs, jiffaċilita r-relazzjonijiet mal-istituzzjonijiet tal-UE u
organizzazzjonijiet oħra ewlenin, bħall-OECD, jew dwar kwistjonijiet
speċifiċi orizzontali, bħall-għoti ta’ pariri dwar IP,
trasferiment ta’ teknoloġija u għarfien, issettjar ta’ limiti skont
l-aqwa prattiki internazzjonali, jew li jsiru studji ta’ antiċipazzjoni u
ppjanar bil-quddiem fl-identifikazzjoni tad-direzzjonijiet futuri
għall-EIT u l-KICs. L-EIT u l-KICs għandhom jiddeċiedu flimkien
fejn dawn ix-xogħlijiet jistgħu jiġu ttrattati bl-aktar mod
effiċjenti. F’dan ir-rigward, ser ikun ta’ importanza kruċjali
għall-EIT u l-KICs li jistabbilixxu mekkaniżmi vijabbli għal
kollaborazzjoni sistematika fir-rigward ta’ kwistjonijiet komuni. 
L-EIT se
·                        
Jipprovdi gwida ċara u koerenti dwar
l-aspettattivi, l-obbligi u r-responsabbiltajiet matul iċ-ċiklu
sħiħ tal-KICs. 
·                        
Jiżviluppa f’kooperazzjoni mill-qrib mal-KICs
kapaċità fil-kwartieri ġenerali tal-EIT sabiex dan jiffaċilita
skambju u tagħlim bejn il-KICs. 
·                        
Jipprovdi numru ta’ servizzi lil KICs dwar
kwistjonijiet orizzontali fejn jistgħu jintlaħqu l-kisbiet
tal-effiċjenza, kif ukoll jimplimenta politiki korporattivi oħra
għall-istess għan. 

3.3.                
L-impenn mal-partijiet interessati 

Skambju attiv u tagħlim reċipoku ma’
inizjattivi oħra għandhom ikunu bażi għall-isforzi tal-EIT
għall-ittestjar ta’ mudelli ġodda ta’ innovazzjoni. Għalhekk
l-EIT għandu bżonn li jibni fuq prattiki tajbin eżistenti u
kompetenzi esterni sabiex dan isir il-korp ta’ referenza
għall-innovazzjoni li jixtieq li jilħaq. Għalhekk huwa
indispensabbli għall-Bord tat-Tmexxija li jieħu
d-deċiżjonijiet tiegħu infurmat mil-lezzjonjiet u
l-bżonnijiet tal-atturi tal-innovazzjoni bażika, u fil-kuntest
tal-qafas usa’ Ewropew. Billi jaċċetta kultura ta’ qsim ta’
esperjenza u impenn estern, l-EIT jista’ jippromwovi b’mod attiv l-adozzjoni u
l-aċċettazzjoni ta’ innovazzjonijiet ġodda mis-soċjetà
kollha. 
Għal dan il-għan, l-EIT ser jimpenja
ruħu direttament mal-Istati Membri u partijiet oħra interessati
mill-katina tal-innovazzjoni, billi jiġġenera effetti ta’
benefiċċju għaż-żewġ naħat. Sabiex jagħmel
dan id-djalogu u l-iskambju aktar sistematiċi, it-twaqqif ta’ Forum
tal-Partijiet Interessati tal-EIT, li tressaq flimkien il-komunità usa’ ta’
partijiet interessati fir-rigward ta’ kwistjonijiet komuni jista’ jkun
għodda xierqa biex jiffaċilita komunikazzjoni bejn
iż-żewġ partijiet, interattiva. Il-partijiet interessati ser
jinkludu rappreżentanti tal-awtoritajiet nazzjonali u reġjonali,
entitajiet interessati organizzati u individwali min-negozju, l-edukazzjoni
għolja, u r-riċerka, u organizzazzjonijiet raggruppanti kif ukoll
partijiet interessati oħra mit-trijangolu tal-għarfien kollu.
L-organizzazzjonijiet tal-Forum tal-Partijiet Interessati ġew inkorporati
fir-regolament modifikat tal-EIT li jakkumpanja l-SIA. 
Barra minn dan, il-konsultazzjoni attiva ma’
istituzzjonijiet oħra tal-UE, partikolarment mas-servizzi relevanti
tal-Kummissjoni, minn kmieni fil-proċess ser tgħin biex jiġu
massimizzati s-sinerġiji u tagħlim reċiproku ma’ inizjattivi
oħra tal-UE. 
L-EIT se 
·                        
Jwaqqaf Forum tal-Partijiet Interessati tal-EIT
regolari, biex jiffaċilta l-interazzjoni u t-tagħlim reċiproku
mal-komunità tal-innovazzjoni usa’ mit-trijangolu tal-għarfien, u
inklużi l-awtoritajiet nazzjonali u reġjonali. F’dan il-kuntest,
il-pjattaforma bbażata fuq il-web tista' tkompli tgħin biex trawwem
interazzjonjiet bejn il-parteċipanti. 
·                        
Jagħmel użu sistematiku ta’
assoċjazzjonijiet eżistenti ta’ universitajiet, negozji u
organizzazzjoni ta’ riċerka u organizzazzjonijiet raggruppanti bħala
pjattaformi għall-iskambju ta’ għarfien u t-tqassim ta’ riżultati.
·                        
Jistabbilixxi mekkaniżmu biex ikompli
jiffaċilita sinerġiji bejn l-EIT/KICs u inizjattivi oħra tal-UE,
bħal laqgħa annwali bejn l-EIT, il-KICs u servizzi rilevanti
tal-Kummissjoni Ewropea. 

4.                      
Stima tal-bżonnijiet finanzjarji u sorsi
għall-iffinanzjar 2014-2020
4.1.                
Konsolidazzjoni ta’ mudell ta’ finanzjament
intelliġenti għall-KICs 

L-EIT fassal mudell oriġinali ta’
finanzjament li jibni fuq saħħiet u riżorsi konġunti
tal-organizzazzjonijiet eċċellenti eżistenti; il-finanzjament
tal-EIT jaġixxi bħala katalist biex jieħu benefiċċju
minn u jgħaqqad flimkien riżorsi finanzjarji addizzjonali minn medda
wiesgħa ta’ msieħba pubbliċi u privati. Fuq din il-bażi,
l-EIT jipprovdi medja ta’ madwar 25% tal-finanzjament totali tal-KIC, filwaqt
li l-bqija minima ta’ 75% għandha tiġi minn sorsi mhux relatati
mal-EIT. Dan jinkludi d-dħul u r-riżorsi tal-imsieħba tal-KIC,
iżda wkoll il-finanzjament pubbliku fil-livell nazzjonali, reġjonali
u dak tal-UE, partikolarment il-Fondi Strutturali - kurrenti u futuri – u
l-Programm ta’ Qafas għar-Riċerka u l-Innovazzjoni. Fil-każ
tal-aħħar, il-KICs (jew xi wħud mill-imsieħba tagħhom)
japplikaw għall-finanzjament skont ir-regoli rispettivi tal-programmi u
fuq livell indaqs mal-applikanti l-oħra. Il-kontribuzzjoni
mill-imsieħba tal-KIC mhix rekwiżit ta’ għotja klassika
bħala “kofinanzjament” imma prerekwiżit għal livell minimu ta’
involviment tal-organizzazzjonijiet eżistenti u l-impenn finanzjarju
tagħhom għall-KIC. Dan l-approċċ minn isfel għal fuq
jiggarantixxi impenn qawwi mill-imsieħba tal-KIC, jagħti
inċentiv għal investiment u jistimula bidla strutturali u
organizzattiva fost l-imsieħba tal-KIC u lil hinn minnhom. L-esperjenza
tal-KICs inizjali turi li l-industrija hija impenjata finanzjarjament
għall-ksib tal-pjanijiet tan-negozju tal-KIC u li s-sehem mill-baġit
tal-KIC mill-imsieħba industrijali jammonta għal bejn 20 % u 30 %
tal-baġit annwali tal-KIC. Barra minn hekk, il-KICs irnexxilhom jallinjaw
u jiġbru sorsi addizzjonali ta’ fondi nazzjonali li ma kinux ikun
disponibbli inkella (pereżempju, il-Gvern Ġermaniż
iddeċieda li jafda t-tmexxija tal-inizjattiva tal-edukazzjoni “Software
Campus” lil-Laboratorji tal-ICT, b'baġit ta' EUR 50 miljun
għal perjodu ta’ ħames snin, li ġej minn sorsi pubbliċi u
wkoll privati). 
Il-finanzjament tal-EIT huwa previst biss
għal “attivitajiet b’valur miżjud tal-KIC",
jiġifieri attivitajiet li jippermettu l-integrazzjoni tal-politika u
l-imsieħba tat-trijangolu tal-għarfien (l-edukazzjoni,
ir-riċerka u l-innovazzjoni) fil-KICs u mifruxa fihom, skont
l-għanijiet u l-prijoritajiet stipulati fil-pjanijiet tan-negozju.
Jinkludi partikolarment l-edukazzjoni, l-intraprenditorija u l-proġetti
ta’ ħolqien ta’ negozju tal-KICs, li jżidu mal-investiment
f’attivitajiet stabbiliti sew (pereżempju proġetti ta’ riċerka
eżistenti). L-attivitajiet ta’ amministrazzjoni, ġestjoni u
koordinazzjoni tal-KIC għandhom ikunu koperti wkoll mill-kontribuzzjoni
tal-EIT. 
Il-KICs jgħaddu minn diversi
fażijiet ta’ żvilupp b’karatteristiċi differenti tal-baġits
totali tagħhom qabel ma jilħqu rata tajba ta’ ħidma.
Il-kapaċità tal-assorbiment ta’ KIC hija relattivament limitata fil-bidu
nett, imma tiżviluppa b'mod sostanzjali matul is-snin ta' wara. 
Wara fażi inizjali ta’ twaqqif ta’
sentejn, il-baġits tal-KICs jiżdiedu b’mod esponenzjali u jkunu
jistgħu jimmobilizzaw livell sinifikanti ta’ riżorsi ġodda minn
imsieħba eżistenti u ġodda fi żmien relattivament qasir.
Biex tintlaħaq massa kritika suffiċjenti u jinkiseb impatt fuq livell
Ewropew, il-baġits annwali tal-KIC ser ikunu bejn EUR 250-450 miljun
b’rata tajba ta’ ħidma, skont l-istrateġija, is-sħubija u
l-potenzjal tas-suq ta’ kull KIC individwali. 
Filwaqt li l-KICs mhux se jkunu kompletament
finanzjarjament indipendenti mill-EIT, dawn ser ikunu mħeġġa,
fuq żmien medju, li jsiru sostenibbli; jiġifieri li jnaqqsu
d-dipendenza tagħhom fuq l-iffinanzjar mill-EIT – sabiex dawn ikomplu
jikkonsolidaw ruħhom u jespandu. Il-finanzjment tal-EIT ser ikompli
jingħata għal ċerti attivitajiet ta’ valur miżjud tal-KIC
fejn l-investiment tal-EIT iġib dħul sostanzjali,
bħall-edukazzjoni, il-ħolqien ta’ negozju, il-kolokazzjoni, il-firxa
u t-tixrid
Bħalissa, il-finanzjament tal-EIT
lill-KICs isir biss permezz ta’ għotjiet. Fil-Qafas Finanzjarju
Multiannwali li jmiss (MFF 2014-2020) jistgħu jiġu stabbiliti
mekkaniżmi finanzjarji ġodda permezz ta’ strumenti ta’ dejn jew
ekwità. Bħala ‘investitur’ fil-KICs, l-EIT ser isegwi dawn
l-iżviluppi mill-qrib, u ser jinkoraġġixxi l-aċċess
tal-KICs biex jagħmlu użu sħiħ minn dawn, billi
jiffaċilita u jikkoordina l-aċċess kif ikun jixraq.

4.2.                
Il-bżonnijiet tal-baġit tal-EIT 

Il-ħtiġijiet tal-baġit tal-EIT
fil-perjodu 2014-2020 huma EUR 3.1 biljun u huma bbażati fuq
tliet komponenti ewlenin: l-infiq neċessarju għall-konsolidament
tat-tliet KICs eżistenti, l-iżvilupp gradwali tal-KICs il-ġodda
fl-2014 u l-2018 rispettivament, u l-attivitajiet ta’ tqassim u outreach u
l-infiq amministrattiv. 
Madwar EUR 1.69 biljun (53.15 %
tal-baġit totali tal-EIT) huwa previst biex jiffinanzja l-KICs
maħtura fl-2009 u li diġà joperaw f’rata ta’ ħidma tajba;
EUR 1,01 miljun (31,81 %) huma previsti għat-tieni
fażi ta’ KICs (li f’dak iż-żmien ikunu fil-fażijiet
tal-bidu u tal-iżvilupp) u EUR 259,75 miljun (8,16 %)
għall-KICs imwaqqfa wara t-tielet fażi.
Għalhekk, il-baġit ipproġettat
tal-EIT għall-KICs fil-perjodu 2014-2020 huwa ugwali għal
EUR 2,9 biljun (93,13 % tal-baġit totali tal-EIT
għall-perjodu 2014/2020). Permezz tal-effett qawwi tal-EIT, il-KICs
mistennija jimmobilizzaw EUR 8,890 biljun oħra minn sorsi
pubbliċi u privati. 
L-EIT ser jimpenja ruħu wkoll f’numru ta’
attivitajiet ta’ tixrid u firxa, bħall-programm ta’ sħubija tal-EIT
li ser itejjeb b’mod sinifikanti l-impatt tal-operazzjonijiet tiegħu
madwar l-Ewropa. Barra minn dan, numru ta’ servizzi ta’ appoġġ u
monitoraġġ mifruxa ser jipprovdu valur miżjud u effiċjenzi
għal attivitajiet tal-KIC. Fl-implimentazzjoni u l-iżvilupp ta’ dawn
l-attivitajiet, l-EIT ser ikollu bżonn isegwi strateġija mmirata
għal proporzjon ta' effiċjenza għolja, jiġifieri massimu
ta' impatt li għandu jintlaħaq permezz ta' makkaniżmi
ħfief. Madwar EUR 141,76 miljun (4,4%) tal-baġit tal-EIT
huwa meħtieġ għall-implimentazzjoni ta’ dawn l-attivitajiet.
Jekk l-EIT ser imexxi mudelli ġodda ta’
innovazzjoni u simplifikazzjoni miftuħa, dan għandu jkun rifless
fl-approċċ tiegħu għall-amministrazzjoni. Il-kwartieri
ġenerali tal-EIT jinħtieġ li jkunu organizzazzjoni
effiċjenti, li ssegwi approċċ strateġiku li tagħmel
użu minn kompetenzi kull meta jkun hemm bżonn, imma mingħajr ma
jinħolqu strutturi tqal u permanenti li mhumiex meħtieġa.
L-ispejjeż tan-nefqa amministrattiva, li jkopru l-ispejjeż
neċessarji tal-persunal, amministrattivi, tal-infrastruttura u
operazzjonali, fuq iż–żmien mhux se jeċċedu 2.4 %
tal-baġit tal-EIT. Parti mill-ispiża amministrattiva hija koperta
mill-Ungerija li huwa l-pajjiż li qed jilqagħhom, permezz
tal-għoti ta’ spazju għall-uffiċċju mingħajr ħlas
sat-tmiem tal-2030, kif ukoll kontribuzzjoni annwali ta’ 1.5 miljun euro
għall-ispejjeż tal-persunal sat-tmiem tal-2015. Fuq din il-bażi,
l-infiq amministrattiv se jkun għalhekk madwar EUR 77 miljun
għall-2014-2020. 
Graff 3: Analiżi
tal-ħtiġijiet baġitarji
L-analiżi eżatta tingħata
fid-dikjarazzjoni finanzjarja mehmuża mal-proposta għall-emenda
tar-Regolament EIT.
Matul il-MFF li jmiss, l-EIT ser ikun
iffinanzjat primarjament permezz ta’ kontribuzzjoni minn Orizzont 2020, li
minnha huwa previst ammont ta’ 2.8 biljun euro. Barra minn dan, l-EIT ser
jirċievi kontribuzzjoni ta’ madwar 2,5 % tal-baġit totali
tal-EIT min-Norveġja, l-Islanda u Liechtenstein li huma stati li qed
jipparteċipaw permezz ta’ deċiżjoni taż-Żona Ekonomika
Ewropea.
Dokument tal-Fatti 1: Manifattura b’valur
miżjud
1.                      
L-ISFIDA
Waħda mill-isfidi prinċipali
definiti fl-Aġenda Ewropea tal-Innovazzjoni u li għandha tkun
indirizzata wkoll fil-qafas ta’ Orizzont 2020 hija l-kompetittività
tal-Istati Membri tal-UE fis-suq globali. Wieħed mis-setturi fejn
il-problema hija partikolarment urġenti huwa dak tal-manifattura. 
Il-manifattura
fil-pajjiżi Ewropej tinsab taħt pressjoni konsiderevoli: aktar
kompetizzjoni minn ekonomiji żviluppati oħra, il-produzzjoni bi prezz
baxx f’pajjiżi li qed jiżviluppaw, u skarezza ta’ materja prima qed
ipoġġu pressjoni fuq il-kumpaniji tal-manifattura Ewropej. Fl-istess
ħin, hemm fatturi oħra li qed iwasslu għal bidla fis-settur
tal-manifattura: ħtiġijiet ġodda tas-suq u tas-soċjetà,
avvanzi mgħaġġla fix-xjenza u t-teknoloġija, rekwiżiti
ambjentali u ta’ sostenibilità.
Risposta possibbli biex tindirizza dawn
l-isfidi hija l-iżvilupp ta’ industrija “ta’ manifattura b’valur
għoli (jew valur miżjud)”. Dan il-kunċett jiddefinixxi sistema
integrata inkluż iċ-ċiklu kollu tal-produzzjoni,
id-distribuzzjoni u t-trattament meta jispiċċa l-użu
tal-oġġetti u l-prodotti/servizzi, bl-applikazzjoni ta’ sistema ta’
innovazzjoni mmexxija mill-kljent/utent. Minflok jikkompetu primarjament fuq
il-prezz, il-manifatturi b’valur miżjud jagħtu valur billi joffru
innovazzjoni fil-prodott/servizz, filwaqt li jwaqqfu proċess ta’
eċċellenza, jiksbu għarfien għoli tal-marka tagħhom
u/jew jikkontribwixxu għal soċjetà sostenibbli[4]. 
Is-settur
tal-manifattura għandu sinifikat ekonomiku, soċjali u ambjentali konsiderevoli. Fl-2010 is-settur tal-manifattura kien jammonta għal 15,4 %
tal-PGD tal-UE u aktar minn 33 miljun impjieg[5]. Din iċ-ċifra titla’
għal 37 % jekk jiġu inklużi l-ġenerazzjoni
tal-enerġija, il-kostruzzjoni u servizzi kummerċjali assoċjati.
Fl-istess ħin, il-manifattura kkontribwiet ukoll għal madwar 25%
tal-iskart, 23 % tal-gassijiet li jikkawżaw l-effett tas-serra u 26 %
ta’ NOx iġġenerat fl-Ewropa.
Meta wieħed iżomm dan f’moħħu,
jidher ċar li l-għanijiet globali fil-qasam tal-manifattura
għandhom ikunu l-kompetittività miżjuda tal-Ewropa fis-suq globali
kif ukoll l-iżvilupp ta’ proċessi ta’ manifattura aktar sostenibbli u
li ma jagħmlux ħsara lill-ambjent.
2.                      
RILEVANZA U IMPATT
KIC fuq il-manifattura b’valur miżjud
għandha tgħin biex jintlaħqu l-prijoritajiet ta' Orizzont 2020 f’termini tal-manifattura u l-ipproċessar
avvanzati, u l-għan speċifiku tagħha ta’ “trasformazzjoni
tal-forom industrijali tal-produzzjoni tal-lum f'teknoloġiji ta’
manifattura u pproċessar b’għarfien aktar intensivi, sostenibbli,
b’karbonju baxx, transettorjali, biex jitwettqu prodotti, proċessi u
servizzi innovattivi”.
Ser ikun
possibbli li jiġu mobilizzati l-investiment u l-impenn fit-tul mis-settur
tan-negozju, u li ssir espansjoni u jinħolqu
swieq ġodda. Partikolarment jista’ jkollha funzjoni ta’ appoġġ
tal-azzjonijiet definiti fl-Aġenda ta’ Riċerka Strateġika
tal-Pjattaforma Ewropea għat-Teknoloġija (ETP) “Manufuture”:
·                        
L-iżvilupp ta' prodotti u servizzi b'valur
miżjud;
·                        
L-iżvilupp ta’ mudelli ta’ negozju ġodda;
·                        
L-iżvilupp ta’ proċessi ta’
inġinerija tal-manifattura avvanzati;
·                        
Xjenzi u teknoloġiji tal-manifattura
ġodda emerġenti;
·                        
It-trasformazzjoni ta’ infrastrutturi ta'
riċerka u edukazzjoni eżistenti biex jappoġġjaw manifattura
ta’ livell dinji.
Filwaqt li
jingħata appoġġ għall-iżvilupp ta’ prodotti
ġodda, servizzi, mudelli ta’ negozju u proċessi tal-manifattura,
għandu jkun hemm enfasi fuq is-sostenibilità, bit-tnaqqis ta’ riżorsi
u nuqqas ta’ effiċjenza fl-enerġija, il-massimizzazzjoni ta’ impatti
ambjentali pożittivi, iżda wkoll il-kontribuzzjoni biex
jissaħħu l-impatti ekonomiċi u soċjali pożittivi.
B’mod konkret, dan l-approċċ ċar se jimplika proċessi u
makkinarju li huma effiċjenti fl-enerġija u l-materjali, l-użu
ta’ sorsi tal-enerġija rinnovabbli, u/jew l-użu ta’
mmaniġġjar għaqli tal-enerġija, li b’hekk iwassal għal
tnaqqis sinifikanti ta’ skart u emissjonijiet. Billi tikkontribwixxi
għall-iżvilupp u l-użu ta’ manifattura aktar sostenibbli,
effiċjenti fir-riżorsi u kompetittiva, KIC tkun tista’ twassal
għal bidla fil-komportament tal-industrija u tal-konsumaturi u wkoll
toħloq impatt sistemiku.
KIC fuq
il-manifattura b’valur miżjud jista’ jkollha wkoll rwol tassew importanti
u impatt fil-livell reġjonali: It-trawwim
tal-ħolqien ta’ ġruppi reġjonali interkonnessi bi trasferimenti
u kollaborazzjoni lokali, l-iżvilupp ta’ kompetenzi f’teknoloġiji
tal-manifattura ta' livell għoli, u l-iżvilupp ta'
eċċellenza fit-teknoloġiji ta' manifattura ikunu l-missjonijiet
ewlenin għal KIC fuq livell reġjonali. F'din il-konnessjoni,
għandha tingħata attenzjoni speċifika lil dawk ir-reġjuni
li huma aktar affetwati minn kapaċità ta’ manifattura li qed tonqos kif
ukoll lil SMEs.
Waħda
mill-isfidi ewlenin biex jintlaħaq dan kollu hija d-disponibilità ta’
ħaddiema bi kwalifiki għolja li huma biżżejjed kemm
fil-kwalità kif ukoll fin-numru. Għaldaqstant, KIC ikollha rwol tassew
importanti fl-iffurmar mill-ġdid tax-xenarju tal-edukazzjoni f’dan
il-qasam. Bil-ħolqien ta’ rabtiet aktar mill-qrib bejn min qed jitlob
il-kapaċitajiet u l-fornituri tal-edukazzjoni, KIC tippromwovi gradi
konġunti ta’ wara l-kisba tal-lawrja, taħriġ professjonali ta’
wara l-kisba tal-lawrja u korsijiet industrijali “li jirreflettu l-ħajja
reali”. 
Il-bini
tal-kapaċità ser ikun ukoll element ċentrali ta’ KIC fil-manifattura
b’valur miżjud. Dan jikkonċerna mhux biss il-provvista ta’
ħaddiema bi kwalifiki għolja iżda wkoll il-possibilità li l-KIC
tkun stabbilita bħala forum ta’ interazzjoni u promozzjoni ta’
kapaċitajiet u kompetenzi transdixxiplinarji, partikolarment
għall-ikkombinar ta’ teknoloġiji ewlenin ta’ appoġġ
multipli kif proposti mill-Grupp ta’ Livell Għoli dwar Teknoloġiji
Ewlenin ta’ Appoġġ (KETs)[6].
KIC f’dan il-qasam
ser ikollha l-potenzjal li tlaqqa' flimkien atturi u partijiet interessati
differenti f'dan is-settur tassew transdixxiplinarju, inklużi partijiet
ewlenin upstream u downstream tal-katina tal-valur. Dan jinkludi industriji
tal-ipproċessar (pereżempju azzar jew kimiki) li huma marbuta
immedjatament mal-katina tal-valur għall-manifattura b’valur miżjud.
3.                      
SINERĠIJI U PUNTI KOMPLEMENTARJI MA’
INIZJATTIVI EŻISTENTI
KIC kif deskritta
hawn fuq tkun komplementari għal numru ta’ inizjattivi oħra tal-UE,
kif ukoll fil-livell ta’ Stati Membri u assoċjazzjonijiet tal-industrija. 
Barra mill-ETP
“"Manufuture" diġà msemmi, tista’ tistabbilixxi wkoll rabtiet
mal-ETPs dwar l-Integrazzjoni ta’ Sistemi Intelliġenti u l-Inizjattiva
Konġunta dwar it-Teknoloġija (JTI) dwar Sistemi tal-Kompjuter
Inkorporati. Is-Sħubija Pubblika Privata (PPP) dwar il-Fabbriki tal-Futur
kif ukoll numru ta’ proġetti ta’ Programmi ta’ Qafas (FP) jkunu wkoll
imsieħba naturali ta’ kooperazzjoni. Il-KIC tikkunsidra l-prijoritajiet
ta’ riċerka u l-pjanijiet ta’ azzjoni definiti fil-qafas tal-ETPs u
x-xogħol ta’ riċerka mwettaq s’issa mill-proġetti ta’ JTI, PPP
and FP f’dan il-qasam.
Bl-istess mod,
taħdem ukoll mal-proġetti ta’ replikazzjoni tas-suq
tal-ekoinnovazzjoni tas-CIP (Programm tal-Kompetittività u l-Innovazzjoni),
fejn ġiet żviluppata esperjenza fil-qasam tal-manifattura
sostenibbli. Din l-esperjenza se tkompli b'Orizzont 2020 fil-kuntest
tal-azzjoni tal-Klima, l-effiċjenza tar-Riżorsi u l-isfidi
tas-soċjetà tal-Materja Prima. Jistgħu jitqiesu wkoll
is-sinerġiji mal-programm pilota tal-Verifika tat-Teknoloġiji
Ambjentali, li jimmira għall-promozzjoni ta' teknoloġiji ambjentali
b'valur kbir billi jipprovdi validazzjoni ta' parti terza tar-rendiment
tagħhom.
KIC
tal-manifattura b’valur miżjud tista’ tkun ukoll punt ta’ konnessjoni
għal effetti ta’ sinerġija mal-Kunsill Ewropew tar-Riċerka
fit-Teknoloġija, li jirrakkomanda l-Grupp ta’ Livell Għoli dwar
Teknoloġiji Ewlenin ta’ Appoġġ għall-promozzjoni ta’
eċċellenza fir-riċerka u l-innovazzjoni teknoloġika.
KIC f’dan l-qasam
ser tkun komplementari għal dawn l-attivitajiet peress li din tiffoka fuq
attivitajiet transdixxiplinarji fit-trijangolu tal-għarfien b’enfasi
qawwija fuq edukazzjoni intraprenditorjali.
4.                      
KONKLUŻJONI
KIC li tiffoka fuq l-integrazzjoni
tal-partijiet interessati kollha kkonċernati bil-manifattura u li
tpoġġi enfasi qawwija biex tifforma mill-ġdid l-aġenda
tal-edukazzjoni f’dan il-qasam ser tkun adattata biex tindirizza l-isfidi
elenkati hawn fuq. Din tissodisfa wkoll il-kriterji mressqa għall-għażla
tat-temi tal-KIC fl-SIA:
·                        
Tindirizza sfida relevanti ekonomika u soċjali
kbira li qed taffaċċja l-Ewropa (biex iżżid
il-kompetittività tal-Istati Membri tal-UE fis-suq globali u tikkontribwixxi
għall-iżvilupp ta’ proċess tal-manifattura iktar sostenibbli u
ekoloġiku), u tikkontribwixxi għat-twettiq tal-aġenda
Ewropa 2020 tat-tkabbir intelliġenti u sostenibbli.
·                        
Din l-enfasi tal-KIC hija allinjata
mal-prijoritajiet definiti f’Orizzont 2020 u hi komplementari għal
inizjattivi oħra tal-UE f’dan il-qasam.
·                        
Tista’ tibni fuq settur industrijali solidu li jkun
attratt minn KIC.
·                        
Toffri possibbiltajiet għal prodotti, servizzi
u mudelli tan-negozju emerġenti varji, u – fuq kollox – se tkun adatta
biex tindirizza l-bżonn urġenti għal nies kwalifikati f’dan
is-settur.
·                        
Tieħu approċċ sistemiku u
għalhekk tirrikjedi xogħol transdixxiplinarju u l-iżvilupp ta’
edukazzjoni ġdida bejn id-dixxiplini. 
·                        
Ser tgħaqqad massa kritika ta’ riċerka
eċċellenti, innovazzjoni, edukazzjoni u partijiet interessati
fit-taħriġ tul il-katina tal-valur, li kieku ma kinux jingħaqdu
flimkien
·                        
Ser tindirizza l-paradoss Ewropew, peress li ser
tagħmel kapital mill-bażi qawwija ta’ riċerka tal-UE u ssib
approċċi innovattivi ġodda biex tiżgura settur ta’
manifattura aktar kompetittiv, sostenibbli u b’riżorsi effiċjenti.
Dokument tal-Fatti 2: Food4Future –
Katina ta’ provvista sostenibbli mir-riżorsi sal-konsumaturi
5.                      
L-ISFIDA
Il-katina globali tal-provvista tal-ikel qed
tiffaċċja sett kumpless ta’ sfidi. 
Min-naħa
tad-domanda, is-sitwazzjoni hija kkaratterizzata minn popolazzjoni dinjija li
qed tikber, minn standard tal-għajxien li qed jiżdied
(speċjalment fil-pajjiżi ġodda li qed jemerġu) li qed
joħolqu domanda għal dieta aktar varjata u ta’ kwalità għolja li
tinħtieġ produzzjoni tal-ikel addizzjonali. Bħala riżultat,
in-NU pprevediet li t-talba għall-ikel ser tiżdied b’madwar 70 %
sal-2050[7].
Fl-istess ħin, l-espansjoni mgħaġġla tas-settur
tal-bijoenerġija tkompli tenfasizza t-talba għal prodotti sekondarji
li ġejjin mill-proċess tal-produzzjoni tal-ikel.
Min-naħa
tal-provvista, il-bidla fil-klima globali ser tkompli tiggrava l-pressjonijiet
fuq il-produzzjoni tal-ikel u l-provvista tal-ikel. Barra minn dan, numru ta’
sistemi ta’ produzzjoni tal-ikel fid-dinja mhumiex sostenibbli. Mingħajr
bidla, is-sistema globali tal-ikel ser tkompli tagħmel ħsara
lill-ambjent u tikkomprometti l-kapaċità tad-dinja li tipproduċi
l-ikel fil-futur.
Dawn il-problemi
partikolarment għandhom jiġu esplorati f’konnessjoni
mal-attitudnijiet u t-tħassib tal-konsumaturi, peress li l-produzzjoni
hija mmexxija mill-konsumaturi u mis-swieq. Matul l-aħħar
għoxrin sena l-kumplessità tal-konsum tal-ikel żdiedet b’mod
drammatiku. Il-konsumaturi qed jitolbu prodotti tal-ikel li ma jiswewx
ħafna, diversifikati, ta’ kwalità għolja u konvenjenti li jirrispondu
għall-gosti u l-bżonnijiet tagħhom. Tħassib dwar
kwistjonijiet differenti, li jvarjaw minn sikurezza tal-ikel u protezzjoni
ambjentali għal konsiderazzjonijiet etiċi, bħal prattiki
tal-kummerċ ġusti jew benesseri tal-annimali, qed jiżdiedu b’mod
kontinwu u dawn jirriżultaw f’talbiet li kull ma jmur qed jikbru minn
gruppi tal-konsumaturi għal azzjoni politika. Finalment, id-drawwiet
tal-konsum tal-ikel (inkluż ħela tal-ikel) jista’ jkollhom impatti
qawwijin fuq is-saħħa u l-benesseri tal-konsumatur, kif ukoll fuq
il-produzzjoni primarja u fuq l-ambjent. 
Orizzont 2020 jindirizza din
il-kumplessità u jiddefinixxi l-isfidi relatati ma’ dan is-settur:
"L-isfida hija li tiġi żgurata l-provvista ta’ ikel sikur u ta’
kwalità għolja, u prodotti b’bażi bijoloġika u li jkun
żgurat l-immaniġġjar sostenibbli ta’ riżorsi
bijoloġiċi, li jikkontribwixxu kemm għall-iżvilupp rurali u
tal-kosta, u għall-kompetittività tal-industriji b’bażi
bijoloġika Ewropej, filwaqt li jħarsu l-ekosistemi ta’ fuq l-art u
tal-baħar, inaqqsu d-dipendenza fuq il-fossili, li jimmitigaw u jadattaw
għall-bidla fil-klima u li jippromwovu skart żero." 
6.                      
RILEVANZA U IMPATT
KIC fuq katina
tal-provvista sostenibbli ser tgħin biex jintlaħqu l-prijoritajiet
ta' Orizzont 2020, partikolarment dawk definiti
fil-kuntest tal-isfida tas-soċjetà “Sikurezza tal-Ikel, Agrikoltura
Sostenibbli u l-Bijo-Ekonomija”. 
Dan il-qasam
tematiku huwa tassew rilevanti f’termini ta’ impatt ekonomiku u
tas-soċjetà. Kwistjonijiet dwar sikurezza u
sigurtà tal-ikel għandhom effett fuq kważi s-setturi kollha
tal-ekonomija u s-soċjetà tagħna, u ħafna drabi jirrikjedu
azzjoni regolatorja. 
L-industrija
tal-ikel hija l-ikbar settur tal-manifattura fl-Ewropa u għandha rwol
essenzjali fl-iżvilupp ekonomiku usa’ tal-Ewropa. Minkejja r-rwol relevanti,
il-kompetittività tal-industrija tal-ikel u x-xorb Ewropea qed tiġi
mhedda. Matul dawn l-aħħar għaxar snin, is-sehem tas-suq globali
tal-Ewropa naqas minn 25 % għal 21 % fid-dawl tal-kompetizzjoni
minn ekonomiji emerġenti, bħaċ-Ċina, l-Indja u l-Brażil.
Peress li hija dejjem aktar inkapaċi li tikkompeti fuq bażi ta’ prezz
biss, l-industrija tal-ikel Ewropea teħtieġ li żżid
il-valur billi toħloq prodotti aktar tajbin għas-saħħa,
aktar sostenibbli u effiċjenti fir-riżorsi jekk tixtieq
treġġa’ lura dan it-tnaqqis.
Hija
meħtieġa azzjoni sabiex tkun żgurata klima reżiljenti u
sistema ta’ ikel globali reżistenti u sostenibbli filwaqt li tiġi
sodisfatta d-domanda għall-ikel li dejjem qed tiżdied
fil-limitazzjonijiet tal-art disponibbli u l-istokks tal-ħut li qed
jonqsu, filwaqt li jiġi protett l-ambjent naturali u titħares
is-saħħa tal-bniedem. 
KIC f’dan il-qasam
ser jiffoka fuq il-katina tal-provvista tal-ikel. Din l-enfasi hija
partikolarment adattata tajjeb għall-approċċ ħolistiku ta’
KIC. Dan jinkludi input ta’ riżorsi fil-bidu nett tal-katina
(fertilizzanti, eċċ.), il-produzzjoni, l-ipproċessar,
l-ippakkjar u d-distribuzzjoni tal-ikel; u dan jintemm mal-konsumaturi li
jistgħu jkunu prijorità speċifika ta’ KIC (tnaqqis ta' ħela
tal-ikel, nutrizzjoni tajba għas-saħħa, eċċ.).
L-għan hu li tkun żgurata sistema ta’ katina tal-provvista tal-ikel
aktar effiċjenti u effettiva, filwaqt li tittejjeb is-sostenibilità
tal-partijiet kollha ta’ din il-katina. 
L-indirizzar
tal-katina tal-provvista tal-ikel permezz ta’ KIC għalhekk ser tagħti
l-possibilità li jiġu indirizzati mhux biss uħud mill-isfidi
ekonomiċi u tas-soċjetà rilevanti u prinċipali li qed
taffaċċja l-Ewropa, imma wkoll biex timmobilizza l-investiment u
l-impenn fit-tul mis-settur tan-negozju – jiġifieri, fl-użu ta’
teknoloġiji, proċessi u għarfien ġodda u innovattivi, biex
tiżdied il-produzzjoni, l-ipproċessar, l-ippakkjar u d-distribuzzjoni
sostenibbli tal-ikel, biex jitnaqqas l-iskart u għall-promozzjoni ta’
nutrizzjoni aqwa. Permezz tal-approċċ ta’ integrazzjoni tagħha,
KIC f’dan il-qasam ser tkun tista’ tinfluwenza l-approċċ
tal-industrija biex jiffoka aktar fuq l-innovazzjoni mmexxija mill-konsumatur.
Dan ser jaħdem flimkien mal-potenzjal ta’ mudelli ta’ negozju ġodda u
strateġiji tas-suq li jiffukaw fuq il-bżonnijiet tal-konsumaturi u
t-tendenzi u li jibnu fuq għarfien aqwa tal-katina tal-ikel, li jista’
jkollu l-potenzjal li jqarreb l-innovazzjonijiet u l-possibilitajiet
teknoloġiċi f’konformità mal-interessi tal-konsumatur u b’hekk
jinħolqu opportunitajiet ta’ negozju ġodda.
KIC f'dan il-qasam
ser tkun importanti ħafna sabiex jingħeleb il-livell għoli ta’
frammentazzjoni tal-katina kollha tal-provvista tal-ikel. Din se
tgħaqqad massa kritika ta’ riċerka eċċellenti,
innovazzjoni, edukazzjoni u taħriġ tal-partijiet interessati matul
il-katina kollha. L-elementi kollha tal-katina (settur primarju,
produzzjoni tal-ikel, proċessuri tal-ikel, bejjiegħa bl-imnut, kanali
tas-servizz tal-ikel u – mhux l-anqas – il-konsumatur huma marbuta ma’ xulxin
għall-ħolqien ta' innovazzjonijiet futuri. KIC ser tipprovdi l-approċċ
sistemiku u transdixxiplinarju meħtieġ biex jiġu ttrattati
dawn il-kwistjonijiet. 
Il-valur
miżjud ewlieni ta’ KIC f’dan il-qasam ser ikun ir-rwol tagħha biex jiġi
indirizzat in-nuqqas preżenti ta’ kapaċitajiet u riżorsi
umani. Bħalissa, probabbilment nofs l-industriji Ewropej
tal-manifattura tal-ikel u x-xorb qed jaffaċċjaw nuqqas ta’ personal
xjentifiku u b’kapaċitajiet. Dan itellef l-innovazzjoni f’dan is-settur.
Bl-integrazzjoni tal-edukazzjoni mas-setturi l-oħra tat-trijangolu
tal-għarfien, KIC ser tindirizza din il-kwistjoni. Fl-istess ħin se
toffri l-opportunità li jiġu mħajra persuni intraprenditorjali u
edukati ġodda, li huma kapaċi li jiżviluppaw teknoloġiji u
negozju innovattivi ġodda. Din l-enfasi fuq l-intraprenditorija tkun
partikolarment rilevanti fis-settur tal-ikel, li huwa kkaratterizzat min-numru
għoli ta’ SMEs. 
Ir-riskji
prinċipali assoċjati mas-suċċess ta’ KIC taħt din
it-tema huma prinċipalment relatati mal-kundizzjonijiet tal-qafas
tal-innovazzjoni meħtieġa li jakkumpanjaw, li l-KICs mhumiex qed
jindirizzaw direttament. Biex tiżdied is-sostenibilità fil-katina kollha
tal-ikel, jistgħu jkunu meħtieġa xi bidliet fir-regolament,
pereżempju, li jiġu internalizzati l-ispejjeż tal-produzzjoni
tal-ikel. Għalhekk, jinħtieġ li l-KICs jaħdmu flimkien
mal-attivitajiet ta’ innovazzjoni u politika preżenti tal-UE u nazzjonali
dwar dawn il-kwistjonijiet (ara t-taqsima li jmiss).
7.                      
SINERĠIJI U PUNTI KOMPLEMENTARJI MA’
INIZJATTIVI EŻISTENTI
L-UE hija
impenjata bis-sħiħ f'dan il-qasam. KIC tista' tikkontribwixxi biex
tindirizza l-isfida tas-soċjetà ta’ Orizzont 2020 “Sikurezza
tal-Ikel, Agrikoltura Sostenibbli u l-Bijo-Ekonomija”. Partikolarment din
tista’ tikkoopera mas-Sħubija tal-Innovazzjoni Ewropea (EIP) proposta
“Produttività u Sostenibilità fl-Agrikoltura”. Filwaqt li din
tal-aħħar ser tagħmel enfasi fuq il-bini ta’ konnessjonijiet
bejn riċerka l-aktar reċenti u innovazzjoni prattika, KIC tista’
toħloq b’mod partikolari komplementarjetà fl-edukazzjoni ta’ atturi
ewlenin, bħal intraprendituri u konsumaturi. Hija meħtieġa wkoll
il-koordinazzjoni, mal-Inizjattiva tal-Programmazzjoni Konġunta
“Agrikoltura, Sikurezza fl-Ikel u Bidla fil-Klima”, li ser tgħaqqad
l-isforzi ta’ riċerka nazzjonali sabiex tintegra l-adattament,
il-mitigazzjoni u s-sikurezza tal-ikel fis-setturi tal-agrikoltura,
il-forestrija u l-użu tal-art. Il-Fond Ewropew Marittimu u tas-Sajd se
jkun qed jippromwovi s-sostenibbiltà ambjentali u soċjali tas-sajd u
l-akkwakultura, u b’hekk jenfasizza l-ħtieġa għal żviluppi
tekniċi flimkien ma’ ħiliet intraprenditorjali ġodda f’dawn
l-oqsma, f’konformità mal-evoluzzjoni tal-imġiba tal-konsumaturi, u
jiġu pprovduti l-possibilitajiet għas-sinerġiji. Bl-istess mod,
il-koordinazzjoni ser tkun possibbli wkoll mal-JPI "Ikel Bnin għal
Ħajja b’Kundizzjonijiet ta’ Saħħa Tajbin” li ġie mniedi
reċentement, u mal-Pjattaformi Ewropej għat-Teknoloġija f’oqsma
relatati (partikolarment, il-Pjattaforma Food for Life) jew diversi
proġetti tal-FP 7. Bl-istess mod, taħdem ukoll mal-proġetti
ta’ replikazzjoni tas-suq tal-ekoinnovazzjoni tas-CIP (Programm
tal-Kompetittività u l-Innovazzjoni), fejn l-ikel u x-xorb huma waħda
mill-oqsma prijoritarji. Din l-esperjenza se tkompli b'Orizzont 2020
fil-kuntest tal-azzjoni tal-isfidi soċjali tal-Klima u l-effiċjenza
tar-Riżorsi.
KIC f'dan il-qasam
ser tkun komplementari għal dawn l-attivitajiet peress li tiffoka fuq
attivitajiet transdixxiplinarji fit-trijangolu tal-għarfien b’enfasi
qawwija fuq prodotti u servizzi innovattivi u edukazzjoni intraprenditorjali
kif ukoll fuq kwistjonijiet tal-konsumaturi.
8.                      
KONKLUŻJONI
KIC li tiffoka fuq il-katina tal-provvista
tal-ikel hija l-aktar adattata biex tindirizza l-isfidi msemmija hawn fuq. Din
tissodisfa wkoll il-kriterji mressqa għall-għażla tat-temi
tal-KIC:
·                        
Tindirizza sfida ewlenija u rilevanti ekonomika u
tas-soċjetà (il-bżonn li tkun żgurata sistema tal-ikel
reżistenti u sostenibbli filwaqt li tiġi sodisfatta d-domanda
għall-ikel li qed tiżdied fil-limiti tal-art disponibbli, il-protezzjoni
tal-ambjent naturali u l-ħarsien tas-saħħa tal-bniedem), u
tikkontribwixxi għat-twettiq tal-aġenda tal-Ewropa 2020 u
l-għanijiet tagħha dwar il-klima u l-enerġija, l-impjiegi,
l-innovazzjoni u l-edukazzjoni.
·                        
Din l-enfasi tal-KIC hija allinjata mal-prijoritajiet
definiti f’Orizzont 2020 u hija komplementari ma’ attivitajiet oħra
tal-UE fis-settur tal-ikel, partikolarment mal-"Produttività u
Sostenibilità fl-Agrikoltura” tal-EIP.
·                        
Tista’ timmobilizza investiment u impenn fit-tul
mis-settur tan-negozji u toffri possibilitajiet għal diversi prodotti u
servizzi emerġenti – jiġifieri, fl-użu ta’ teknoloġiji,
proċessi u għarfien ġodda u innovattivi sabiex jiżdiedu
l-produzzjoni, l-ipproċessar, l-ippakkjar u d-distribizzjoni sostenibbli
tal-ikel, biex jitnaqqas l-iskart u għall-promozzjoni ta’ nutrizzjoni
aħjar. 
·                        
Toħloq impatt sostenibbli u sistemiku,
imkejjel f’termini ta’ persuni intraprenditorjali edukati ġodda,
teknoloġiji ġodda u negozji ġodda. Din se trawwem żviluppi
teknoloġiċi ġodda u sistemi ta’ produzzjoni sostenibbli.
·                        
Timmira li tegħleb il-livell għoli ta’
frammentazzjoni tal-katina kollha tal-provvista tal-ikel; tiffavorixxi
t-traċċabilità; u ser tgħaqqad massa kritika ta’ riċerka
eċċellenti, innovazzjoni, edukazzjoni u taħriġ
tal-partijiet interessati matul il-katina kollha.
·                        
Għalhekk tinħtieġ xogħol
transdixxiplinarju li jinvolvi oqsma differenti tal-għarfien,
bħall-agronomija, l-ekoloġija, il-bioloġija, il-kimika,
in-nutrizzjoni, u s-soċjo-ekonomija.
·                        
Din se tindirizza il-paradoss Ewropew, peress li
ser issib approċċi innovattivi ġodda biex tiżgura katina
ta’ provvista aktar sostenibbli u effiċjenti u biex ittejjeb is-sikurezza
tal-ikel.
Dokument tal-Fatti 3: Innovazzjoni għal
Għajxien F’Kundizzjoni ta’ Saħħa Tajba u Xjuħija Attiva
1.                      
L-ISFIDA
Is-saħħa, il-bidla demografika u
l-benesseri ġew identifikati bħala sfidi prinċipali
tas-soċjetà li ser ikunu indirizzati fil-qafas ta' Orizzont 2020.
L-għanijiet globali ta’ kull azzjoni biex tiġi indirizzata din
l-isfida għandhom ikunu biex tittejjeb il-kwalità tal-ħajja ta’
ċittadini Ewropej ta’ kull età u biex tinżamm sostenibilità ekonomika
tas-sistemi tas-saħħa u tal-kura soċjali fid-dawl ta’
spejjeż li qed jiżdiedu, nuqqas ta' riżorsi umani u
l-aspettattivi taċ-ċittadini għall-aqwa kura possibbli.
L-isfidi relatati mas-settur
tas-saħħa u tal-kura soċjali huma numerużi u marbuta
mill-qrib. Dawn ivarjaw minn mard kroniku (kardjovaskulari, kanċer,
dijabete) flimkien ma’ mard ta’ piż żejjed u obeżità, mard
infettiv (HIV/AIDS, tuberkolożi) u newrodeġenerattiv (magħmul
agħar minn popolazzjoni li dejjem qed tixjieħ) għal
iżolament soċjali, benesseri mnaqqas, aktar dipendenza ta’ pazjenti
dwar kura formali u informali, u espożizzjoni multipla għal fatturi
ambjentali ma’ konsegwenzi tas-saħħa fuq perjodu ta’ żmien twil
li mhumiex magħrufa. Barra minn dan, il-barrieri għall-applikazzjoni,
l-isfruttament u l-użu ta’ sejbiet ġodda, prodotti u servizzi
jipprevjenu milli jkun hemm reazzjoni effettiva għal dawk l-isfidi. 
Ir-risposta għal dawn l-isfidi ġiet
definita f’Orizzont 2020 bħala li timmira “biex tipprovdi
saħħa, kwalità tal-ħajja u benesseri ġenerali aqwa
għal kulħadd billi jingħata appoġġ għal
attivitajiet ta' riċerka u innovazzjoni. Dawn l-attivitajiet se jiffokaw
fuq il-manutenzjoni u l-promozzjoni ta’ saħħa matul ħajjitna, u
fuq il-prevenzjoni ta’ mard; fuq it-titjib tal-abilità tagħna li nfejqu,
nittrattaw u nimmaniġġjaw il-mard u d-diżabilità;
l-appoġġ għal xjuħija attiva; u l-kontribuzzjoni tal-kisba
ta’ settur tal-kura sostenibbli u effiċjenti." 
2.                      
RILEVANZA U IMPATT
KIC dwar
l-innovazzjoni għal Għajxien f’Kundizzjoni ta’ Saħħa Tajba
u Xjuħija Attiva ser tgħin biex jintlaħqu l-prijoritajiet ta'
Orizzont 2020, jiġifieri dawk definiti
fil-kuntest tal-isfida tas-soċjetà “Saħħa, Bidla Demografika u
Benesseri”. 
Dan il-qasam
tematiku huwa rilevanti ħafna mill-perspettiva ta’ politika
tas-soċjetà u pubblika. Kwistjonijiet dwar
għajxien f’kundizzjoni ta’ saħħa tajba u xjuħija attiva
għandhom effett fuq kważi s-setturi kollha ta' ħajjitna u
s-soċjetà, u ħafna drabi jsejħu għal azzjoni regolatorja. Is-settur
tas-saħħa u l-kura soċjali huwa wkoll rilevanti ħafna minn
perspettiva soċjoekonomika, peress li huwa wieħed mis-setturi li
fuqhom jintnefqu bosta flus (pubbliċi u privati);[8] u s-settur mhux biss joffri
opportunitajiet għal innovazzjoni ekonomika u teknoloġika, imma
għandu wkoll potenzjal qawwi għal innovazzjoni soċjali.
Ir-rilevanza
soċjoekonomika tista’ tkun aktar enfasizzata mill-fatt li l-Ewropa
tibbenefika mill-preżenza ta’ settur farmaċewtiku solidu u sistemi
ta’ saħħa u kura soċjali żviluppati tajjeb li jipprovdu
impjiegi lil miljuni ta’ persuni madwar l-UE. Is-settur huwa wkoll wieħed
mill-akbar setturi ta’ manifattura ta’ teknoloġija għolja fl-UE.
Il-potenzjal għal tkabbir f’dawn l-oqsma huwa għoli ħafna peress
li soċjetà li qed tixjieħ tfisser żieda ta’ domanda
magħquda għal kura u prodotti u servizzi għal ħajja
indipendenti.
Jidħlu
fl-istampa setturi oħra, bħat-turiżmu. Il-popolazzjoni li qed
tixjieħ hija magħmula fil-biċċa l-kbira minn
ġenerazzjoni li hija mdorrija bl-ivvjaġġar u għadha lesta
li tivvjaġġa, għandha aspettattivi ta’ kwalità għolja u
għalhekk bżonn li qed jikber ta’ servizzi aċċessibbli
(trasport, lukandi, divertiment, eċċ.) Servizzi tat-turiżmu
aktar aċċessibbli jistgħu jtejbu l-kompetittività tas-settur
kollu u jippromwovu aktar inklużjoni tal-popolazzjoni li qed tixjieħ.

Mhux l-anqas,
l-UE tibbenefika minn livell ta’ riċerka u edukazzjoni ta’ klassi dinjija
f’dan il-qasam. F’bosta pajjiżi tal-UE jeżistu infrastrutturi u
istituzzjonijiet ta’ riċerka eċċellenti li jipprovdu
bażi attraenti għall-involviment tal-industrija fl-attivitaijet
ippjanati tal-EIT.
L-isfidi relatati mal-għajxien
f’kundizzjoni ta’ saħħa tajba huma validi madwar l-Ewropa.
Ir-risposti, li jistgħu jingħataw minn KIC, jirrikjedu l-kooperazzjoni
intensiva bejn timijiet eċċellenti, multidixxiplinarji u għal
diversi setturi b’parteċipanti mis-setturi kollha tat-trijangolu
tal-għarfien (riċerka, kummerċ u edukazzjoni). KIC dwar
din it-tema jkollha l-valur miżjud li torbot l-attivitajiet
tal-innovazzjoni u l-edukazzjoni għolja mal-bażi ta’ riċerka
eċċellenti diġà eżistenti. Meta tagħmel dan, din
tpoġġi enfasi partikolari fuq il-kurrikula tal-edukazzjoni
għolja, l-iżvilupp ta’ kapaċitajiet ġodda
(meħtieġa pereżempju għall-iżvilupp teknoloġiku
iżda wkoll fil-kura tal-anzjani), it-tisħiħ tal-aspetti
intraprenditorjali sabiex jitrawwem l-iżvilupp ta’ ħaddiema
intraprenditorjali ferm f’dan il-qasam, biex tappoġġja
l-iżvilupp ta’ prodotti u servizzi ġodda, u biex issaħħaħ
il-katini ta' valur jew saħansitra biex toħloq oħrajn
ġodda. Eżempji ta’ prodotti u servizzi potenzjali li jistgħu
jinħolqu permezz ta’ KIC imorru lil hinn minn applikazzjonijiet ta'
teknoloġija (bħal applikazzjonijiet li jittrattaw, jikkodifikaw,
jistandardizzaw u jinterpretaw dejta f’oqsma bħall-kanċer, il-mard
kardjovaskulari; jew għodod għall-valutazzjoni tar-riskju u
detezzjoni bikrija), u li jistgħu jwasslu għal innovazzjoni
soċjali b’kunċetti ġodda li jtejbu pereżempju
l-immaniġġjar tal-istil tal-ħajja u n-nutrizzjoni, li jrawmu
għajxien attiv u indipendenti f’ambjent adatt għall-età, jew li
jinżammu sistemi ta’ kura ekonomikament sostenibbli. 
Filwaqt li tiffoka fuq l-aspetti
sistemiċi tas-sistemi tas-saħħa u tal-kura soċjali Ewropej
u l-appoġġ li jingħata għal xjuħija attiva, KIC dwar
dan il-qasam tematiku ser tinkludi wkoll kooperazzjoni aktar qawwija bejn
kumpaniji kbar u oħrajn iżgħar, aktar speċjalizzati
għal aktar ċirkolazzjoni ta’ għarfien. Barra minn dan, valur
miżjud speċifiku li tista’ tipprovdi KIC f’dan il-qasam jista’ jkun
il-ħolqien ta’ Sħubiji innovattivi fil-livell lokali li huwa ta’
importanza partikolari fis-settur tas-servizzi. 
Permezz tal-approċċ ta’
integrazzjoni tagħha lejn it-trijangolu tal-għarfien, KIC dwar
għajxien f’kundizzjoni ta’ saħħa tajba u xjuħija attiva
għalhekk tkun kontributur ewlieni biex tindirizza l-‘paradoss
Ewropew': biex iżżid il-valur għall-pożizzjoni
eċċellenti tal-UE fir-riċerka xjentifika, u biex tbiddel dan
l-assi fi prodotti u servizzi innovattivi, u opportunitajiet ta’ negozju u
swieq ġodda. 
L-isfidi prinċipali assoċjati
mas-suċċess ta’ KIC taħt din it-tema huma partikolarment
relatati mal-innovazzjoni meħtieġa li takkumpanja u l-kundizzjonijiet
tal-qafas tal-politika regolatorja, li jistgħu jinħtieġu xi
adattamenti li l-KICs mhumiex qed jippjanaw li jindirizzaw[9]. Għalhekk il-bżonn li
l-KICs jaħdmu flimkien ma’ attivitajiet ta’ innovazzjoni u politika tal-UE
u nazzjonali kontinwi dwar dawn il-kistjonijiet (ara t-taqsima li jmiss). 
3.                      
SINERĠIJI U PUNTI KOMPLEMENTARJI MA’
INIZJATTIVI EŻISTENTI
Kwistjonijiet
relatati mas-saħħa u x-xjuħija attiva huma appoġġjati
bis-sħiħ minn diversi inizjattivi tal-UE. Dawn l-inizjattivi jinkludu
firxa wiesgħa ta' oqsma tal-politika flimkien mas-settur
tas-saħħa, bħall-ekonomija, is-sikurezza u l-ambjent.
Għalhekk dawn jikkontribwixxu indirettament għal miri tal-Ewropa 2020
bħal R&D/Innovazzjoni, impjiegi u inklużjoni soċjali. 
KIC dwar
l-innovazzjoni għal għajxien f’kundizzjoni ta’ saħħa tajba
u xjuħija attiva ser tikkoopera mill-qrib mal-proġett pilota
Sħubija ta’ Innovazzjoni Ewropea (EIP) dwar Xjuħija Attiva u
f’Kundizzjoni ta’ Saħħa Tajba. Din se tqis l-azzjonijiet konkreti
ppreżentati fil-Pjan Strateġiku tal-Innovazzjoni tal-EIP u se
tikkontribwixxi għall-ksib tal-għanijiet tiegħu. Din ser toħloq
komplimentarjetà fl-edukazzjoni u mal-atturi ewlenin fit-taħriġ,
iżda wkoll billi tipprovdi netwerk uniku strutturat ta’ prattikanti li
jistgħu jidentifikaw kundizzjonijiet ta’ qafas u l-aqwa prattika dwar
kwistjonijiet ta’ politika, regolatorji jew ta’ standardizzazzjoni, li
għandhom impatt fis-settur. Fil-kuntest tal-EIP, KIC f’dan il-qasam jista’
tikkontribwixxi wkoll għall-Inizjattiva li Tmexxi s-Suq – eHealth li
għandha l-għan li tistimula s-suq għal soluzzjonijiet innovattivi
ta’ eHealth bis-saħħa tal-enfasi tagħha fuq strumenti ta’
politika (standardizzazzjoni, sistemi ta’ ċertifikazzjoni u xiri
pubbliku).
Il-koordinazzjoni
se titrawwem ukoll bl-Inizjattiva tal-Programmazzjoni Konġunta (JPI) biex
ittejjeb ir-riċerka dwar Alzheimer’s u mard newrodeġenerattiv
ieħor, u l-JPI ‘Aktar Snin, Ħajja Aħjar’ – il-potenzjal u
l-isfidi tal-bidla demografika. KIC f’dan il-qasam ser tħaffef u trawwem
l-isfruttament ta’ riċerka pubblika eċċellenti magħquda
flimkien minn dawn il-JPIs, u għalhekk jindirizzaw il-frammentazzjoni
fix-xenarju tal-innovazzjoni. 
KIC ser tibni
wkoll bis-sħiħ u tagħmel kapital fuq ir-riżultati ta’
riċerka ewlenin tal-Inizjattiva għat-Teknoloġija Konġunta
dwar Mediċini Innovattivi u ta’ diversi proġetti ta’ riċerka
tal-programm ta’ qafas li jindirizzaw din it-tema (bħall-programm ta’
riċerka dwar is-saħħa jew l-attivitajiet ta' riċerka dwar
l-ICT dwar is-saħħa u x-xjuħija) biex jittejjeb it-trasferiment
ta' teknoloġija u l-kummerċjalizzazzjoni permezz ta' talent
intraprenditorjali ewlieni. Bl-istess mod, din ser tikkoordina max-xogħol
tal-Programm Konġunt ta’ Għajxien Assistit fl-Ambjent u l-Programm
għall-Kompetittività u l-Innovazzjoni.
Bħala
konklużjoni, KIC f’dan il-qasasm ser tkun kumplementari għal dawn
l-attivitajiet peress li tiffoka fuq attivitajiet transdixxiplinarji
fit-trijangolu tal-għarfien b’enfasi qawwija fuq prodotti u servizzi
innovattivi u edukazzjoni intraprenditorjali.
4.                      
KONKLUŻJONI
KIC li tiffoka fuq il-kwistjoni usa’ ta’
innovazzjoni għal għajxien f’kundizzjoni ta’ saħħa tajba u
xjuħija attiva tissodisfa l-kriterji mressqa għall-għażla
ta’ temi tal-KIC:
·                        
Tindirizza sfida ewlenija u rilevanti ekonomika u
tas-soċjetà (saħħa u benesseri matul il-ħajja ta’
kulħadd, filwaqt li jinżammu sistemi ta’ kura ekonomikament
sostenibbli), u tikkontribwixxi għat-twettiq tal-aġenda Ewropa 2020
u l-għanijiet tagħha dwar l-impjiegi, l-innovazzjoni, l-edukazzjoni u
l-inklużjoni soċjali.
·                        
Din l-enfasi tal-KIC hija allinjata
mal-prijoritajiet definiti f’Orizzont 2020 u hija komplementari ma’ attivitajiet
oħra tal-UE fl-oqsma tas-saħħa u l-kura soċjali,
partikolarment mal-EIP dwar Xjuħija Attiva u f’Kundizzjoni ta’
Saħħa Tajba. 
·                        
Tista’ tibni fuq bażi ta’ riċerka qawwija
u fuq settur industrijali solidu li ser ikun attratt minn KIC. Din tkun tista’
timmobilizza l-investiment u l-impenn fit-tul mis-settur tan-negozji u toffri
possibilitajiet għal diversi prodotti u servizzi emerġenti.
·                         
Ser tindirizza l-paradoss Ewropew, peress li ser
tagħmel kapital mill-bażi qawwija ta’ riċerka tal-UE u ssib
approċċi innovattivi ġodda biex tittejjeb il-kwalità
tal-ħajja taċ-ċittadini Ewropej u biex tinżamm
is-sostenibilità ekonomika tas-sistemi tas-saħħa u l-kura
soċjali.
·                        
Toħloq impatt sostenibbli u sistemiku,
imkejjel f’termini ta’ persuni intraprenditorjali edukati ġodda,
teknoloġiji ġodda u negozji ġodda. Din se trawwem żviluppi
teknoloġiċi ġodda u innovazzjoni soċjali.
·                        
Timmira li tegħleb il-livell għoli ta’
frammentazzjoni tas-settur kollu tas-saħħa u l-kura soċjali; u
ser tgħaqqad il-massa kritika ta’ riċerka eċċellenti,
innovazzjoni, edukazzjoni u taħriġ għall-partijiet interessati
fis-settur kollu.
·                        
Tieħu approċċ sistemiku u
għalhekk tirrikjedi xogħol transdixxiplinarju li jinvolvi oqsma
differenti tal-għarfien, bħal: mediċina, bijoloġija,
psikoloġija, ekonomija, soċjoloġija, demografija, ICT.
Dokument tal-Fatti 4: Materja prima[10] – Esplorazzjoni,
estrazzjoni, ipproċessar, riċiklaġġ u sostituzzjoni
sostenibbli
1.                      
L-ISFIDA
Is-soċjetà moderna hija totalment
dipendenti fuq l-aċċess għall-materja prima. L-aċċess
għal materjal li ma jiswiex ħafna huwa essenzjali
għall-funzjonament effettiv tal-ekonomija tal-UE. Madankollu, it-triptiku
ta’ riżorsi naturali li jispiċċaw li qed jonqsu, popolazzjoni li
dejjem qed tiżdied, u livelli ta’ konsum li qed jiżdiedu b’rata
mgħaġġla fid-dinja li qed tiżviluppa qed iżidu dejjem
aktar id-domanda għall-materja prima u r-riżorsi naturali
tal-pjaneta. Dawn il-fatturi huma wħud minn dawk responsabbli
għaż-żieda mistennija fil-konsum tar-riżorsi naturali matul
is-snin li ġejjin.
Kif enfasizzat mill-Pjan tal-Effiċjenza
tar-Riżorsi u Orizzont 2020, għandha timmiraw li niżguraw
l-aċċessibbiltà u d-disponibbiltà tal-materja prima
meħtieġa għall-ekonomija Ewropea u għas-sodisfazzjon
tal-benessri tagħna, filwaqt li niksbu ekonomija effiċjenti fir-riżorsi
li tissodisfa l-ħtiġijiet ta’ popolazzjoni li qed tikber fil-limiti
ekoloġiċi ta’ pjaneta bir-riżorsi limitati. 
2.                      
RILEVANZA U IMPATT
Dan il-qasam
tematiku huwa tassew rilevanti f’termini ta’ impatt ekonomiku u
tas-soċjetà. Il-materja prima hija kruċjali għall-ekonomija
tad-dinja u l-kwalità tal-ħajja; iż-żieda fl-effiċjenza
tar-riżorsi ser tkun essenzjali biex ikunu żgurati t-tkabbir u
l-impjiegi għall-Ewropa. Ser iwassal għal opportunitajiet
ekonomiċi kbar, titjib fil-produttività, tnaqqis fl-ispejjeż u titjib
fil-kompetittività.
Filwaqt li l-UE
għandha livell eċċellenti fir-riċerka u jeżistu
diversi ċentri ta’ eċċellenza, jista’ jsir ħafna aktar
xogħol biex tagħmel kapital minn dan f’dan il-qasam ta' prijorità . KIC tkun partikolarment adattata għal dan.
F’allinjament ma’ attivitajiet oħra
tal-UE, KIC f’dan il-qasam għandha tikkonċentra fuq it-trawwim ta’
nukleu tal-għarfien u ċentru ta’ kompetenzi dwar edukazzjoni u
riċerka akkademika, teknika u prattika f’xogħol f’minjieri
sostenibbli tal-wiċċ, taħt l-art u fl-ibħra, ġestjoni
ta’ materjal, teknoloġiji ta’ riċiklaġġ, sostituzzjoni ta’
materjal u kummerċ ġeopolitiku f'materja prima. Din tista’
taġixxi bħala intermedjarja u clearing house għal ċentri
ta’ eċċellenza Ewropej dwar dawn it-temi relatati u timmaniġġja
programm ta’ riċerka ta’ importanza strateġika għall-industrija
tal-UE. Għal din ir-raġuni u sabiex timmassimizza l-impatt
tal-azzjonijiet u tevita kull duplikazzjoni tal-attivitajiet tal-UE,
inkluż l-EIP dwar il-Materja Prima, il-KIC se tipprovdi l-kumplament
neċessarju fl-oqsma tal-kapital uman (jiġifieri t-taħriġ,
l-edukazzjoni) għall-azzjonijiet piloti tat-teknoloġija innovattiva
(eż. impjanti tal-wiri) għall-esplorazzjoni fl-art u l-baħar,
l-estrazzjoni u l-ipproċessar, il-ġbir u r-riċiklaġġ.
Fl-istess ħin, dan jista’ jinkludi miri biex tieħu post fuq quddiem
tat-teknoloġija bil-ħolqien ta’ skemi pilota u dimostraturi ta’
proċessi u soluzzjonijiet innovattivi, li jinvolvu pereżempju
l-użu ta’ materjali alternattivi li huma ekonomikament attraenti u
sostenibbli ta’ importanza strateġika għall-UE. Konsegwentement,
tista’ twassal għall-espansjoni ta’ swieq eżistenti u
l-ħolqien ta’ oħrajn ġodda, jiġifieri fl-oqsma
tal-estrazzjoni u l-ipproċessar sostenibbli, il-ġestjoni ta’
materjali, teknoloġiji ta’ riċiklaġġ, u sostituzzjoni ta’
materjali. Se jkun meħtieġ li jiġu evalwati l-impatti u
jiġu żviluppati miżuri innovattivi u kost-effettivi
għall-adattament u l-prevenzjoni tar-riskju għal ħabitats
partikolarment sensittivi, bħall-Arktiku.
KIC f’dan il-qasam ser tkun importanti
ħafna sabiex tingħeleb il-barriera li hi n-nuqqas ta’
teknoloġija. L-innovazzjoni teknika hija meħtieġa
għall-iżvilupp ta’ varjetà ta’ teknoloġiji komplementari li
jistgħu jbiddlu l-forma tal-katini ta’ valur tradizzjonali tal-materjal
ta’ minerali u l-materja prima. Dan huwa qasam li jinħtieġ aktar
xogħol biex jiġu żviluppati proċessi ġodda u
għall-ottimizzazzjoni u l-kummerċjalizzazzjoni ta’ għarfien
eżistenti f’dan il-qasam. L-approċċ intraprenditorjali ta’ KIC
ikun partikolarment adattat biex jindirizza din il-kwistjoni.
Element ieħor ta’ valur miżjud ta’
KIC fuq il-materja prima huwa l-kontribuzzjoni tagħha biex ikunu
indirizzati l-opportunitajiet ta’ netwerking limitati fis-settur. Fil-fatt,
in-natura li ma taqbilx tal-oqsma diversi ta’ riċerka involuti tfisser li
hemm opportunitajiet limitati għar-riċerkaturi f’diversi
suġġetti u biex jibbenefikaw minn qsim ta’ ideat u kollaborazzjoni li
ser ikunu meħtieġa biex jitrawmu soluzzjonijiet tajbin b’karbonju
baxx u li huma kost-effettivi għall-ambjent. Netwerking f’KIC, li
jlaqqa’ flimkien partijiet interessati mit-tliet oqsma tat-trijangolu
tal-għarfien fuq il-katina kollha tal-valur jikkontribwixxi biex
jingħeleb dan in-nuqqas. Dan ser jagħti l-possibilità għal
titjib kemm fit-teknoloġija, l-għarfien u t-trasferiment ta’
għarfien, u kemm biex jipprovdi lir-riċerkaturi, studenti u
intraprendituri bl-għarfien u l-kapaċitajiet meħtieġa biex
jagħtu soluzzjonijiet innovattivi u biex dawn ibiddluhom f’opportunitajiet
ġodda ta’ negozju.
3.                      
SINERĠIJI U PUNTI KOMPLEMENTARJI MA’
INIZJATTIVI EŻISTENTI
L-UE identifikat dan il-qasam ta’ prijorità
bħala wieħed mill-isfidi ewlenin. KIC tikkontribwixxi għal
Orizzont 2020, partikolarment għall-isfida soċjali marbuta
mal-provvista tal-materja prima u l-effiċjenza tar-riżorsi.
Tikkontribwixxi għall-EIP propost dwar il-Materja Prima. L-EIP dwar
il-Materja Prima ser tipprovdi oqfsa globali biex tiffaċilita
l-allinjament u s-sinerġiji fost strumenti u politiki eżistenti
tar-riċerka u l-innovazzjoni mmexxija mill-provvista u d-domanda. Din se tkopri attivitajiet iffukati fuq
it-teknoloġija, iżda wkoll l-identifikazzjoni tal-kundizzjonijiet ta'
qafas u l-aħjar prassi għal kwistjonijiet politiċi, regolatorju
jew ta' standardizzazzjoni li jkollhom impatt fuq l-innovazzjoni f'settur jew
sfida partikolari. KIC f’din it-tema
toħloq komplementarjetà fl-edukazzjoni ta’ atturi ewlenin, iżda wkoll
fil-provvista ta’ netwerk uniku strutturat ta’ prattikanti. Din tipprovdi bażi solida
għall-appoġġ ta’ azzjonijiet oħra marbuta mal-innovazzjoni
li jitwettqu fil-qafas tal-EIP u li għas-suċċess tagħhom
il-kapital uman huwa neċessità assoluta. Se
tkun f’pożizzjoni tajba biex tappoġġa l-EIP fl-identifikazzjoni
tal-kundizzjonijiet ta’ qafas u l-aħjar prassi dwar kwistjonijiet
politiċi, regolatorji u ta’ standardizzazzjoni li jkollhom impatt fuq
is-settur. KIC tibni wkoll bis-sħiħ
u tagħmel kapital mir-riżultati ta’ diversi proġetti ta’
riċerka tas-Seba’ Programm ta’ Qafas (FP7) li jindirizza t-tema,
partikolarment dawk iffinanzjati fil-qafas tan-nanoxjenzi,
nanoteknoloġiji, materjali u teknoloġiji ġodda ta’ produzzjoni,
u temi ambjentali. 
Bl-istess mod,
taħdem ukoll mal-proġetti ta’ replikazzjoni tas-suq
tal-ekoinnovazzjoni tas-CIP (Programm tal-Kompetittività u l-Innovazzjoni),
fejn ir-riċiklaġġ tal-materjali huwa waħda mill-oqsma
prijoritarji. Din l-esperjenza se tkompli b'Orizzont 2020 fil-kuntest
tal-isfidi tas-soċjetà tal-azzjoni tal-klima, l-effiċjenza
tar-riżorsi u tal-provvista sostenibbli tal-materja prima.
KIC f’dan l-qasam
ser tkun komplementari għal dawn l-attivitajiet peress li din tiffoka fuq
attivitajiet transdixxiplinarji fit-trijangolu tal-għarfien b’enfasi
qawwija fuq prodotti u servizzi innovattivi u edukazzjoni intraprenditorjali. 
4.                      
KONKLUŻJONI
KIC f’dan il-qasam hija l-aktar adattata biex
tindirizza l-isfidi elenkati hawn fuq. Din tissodisfa wkoll il-kriterji mressqa
għall-għażla tat-temi tal-KIC fl-SIA:
·                        
Tindirizza sfida ewlenija u rilevanti ekonomika u
tas-soċjetà li qed taffaċċja l-Ewropa (il-bżonn li
jiġu żviluppati soluzzjonijiet innovattivi għall-esplorazzjoni,
l-estrazzjoni, l-ipproċessar u r-riċiklaġġ ta’ materja
prima li jkollhom karbonju baxx u jkunu kost-effettivi u li jirrispettaw
l-ambjent), u tikkontribwixxi għat-twettiq tal-aġenda Ewropa 2020
u l-għanijiet tagħha dwar il-klima u l-enerġija, l-impjiegi,
l-innovazzjoni u l-edukazzjoni.
·                        
Din l-enfasi tal-KIC hija allinjata
mal-prijoritajiet definiti f’Orizzont 2020 u hija komplementari ma’
attivitajiet oħra tal-UE fis-settur tal-ikel, partikolarment mal-EIP dwar il-Materja
Prima.
·                        
Tista’ timmobilizza l-investiment mis-settur
tan-negozji u toffri possibilitajiet għal diversi prodotti u servizzi
emerġenti – partikolarment, fl-oqsma tal-estrazzjoni u l-ipproċessar
sostenibbli, ġestjoni tal-materjali, teknoloġiji ta’ riċiklaġġ,
u sostituzzjoni ta’ materjali. 
·                        
Toħloq impatt sostenibbli u sistemiku,
imkejjel f’termini ta’ persuni intraprenditorjali edukati ġodda,
teknoloġiji ġodda u negozji ġodda. Din toffri, partikolarment,
opportunitajiet għall-ħolqien ta’ valur soċjali billi jsiru
sforzi lejn l-indirizzar tal-mira tas-sostenibilità taċ-ċiklu
tal-ħajja kollu tal-prodott: l-użu aktar effiċjenti ta’ materja
prima u titjib effettiv tar-riċiklaġġ u l-irkupru ta’ materja
prima.
·                        
Tinkludi komponent qawwi ta’ edukazzjoni li huwa
nieqes f’inizjattivi oħra, u ser tgħaqqdu ma’ massa kritika ta’
riċerka eċċellenti u partijiet interessati fl-innovazzjoni. 
·                        
Tirrikjedi xogħol transdixxiplinarju li
jinvolvi oqsma differenti ta’ għarfien bħall-ġeoloġija,
l-istudju tal-ekonomija, xjenzi ambjentali, il-kimika, il-mekkanika u diversi
oqsma industrijali (kostruzzjoni, tal-karozzi, prodotti tal-ajruspazju,
makkinarju u tagħmir, u enerġiji rinnovabbli).
·                        
Ser tindirizza l-paradoss Ewropew, peress li
l-Ewropa għandha bażi qawwija ta’ riċerka u prestazzjoni
dgħajfa fl-innovazzjoni f’dan il-qasam. Din toffri opportunitajiet
għall-innovazzjoni fix-xogħol fil-minjieri sostenibbli u
l-ġestjoni tal-materjali. Is-sostituzzjoni u r-riċiklaġġ
jistgħu jippromwovu aktar bidla fis-settur u jtejbu l-attivitajiet ta’
investiment permezz tal-ħolqien ta’ prodotti, servizzi u
approċċi tal-katina tal-provvista ġodda.
Dokument tal-Fatti 5: Soċjetajiet
Sikuri Intelliġenti
1.                      
L-ISFIDA 
Waħda mill-isfidi prinċipali li
għandhom jiġu indirizzati fil-qafas ta’ Orizzont 2020 hija
l-bżonn li jitrawmu soċjetajiet Ewropej sikuri, fil-kuntest ta’
interdipendenzi globali li qed jikbru u t-tranżizzjoni lejn
soċjetajiet diġitali. 
Is-soċjetajiet tal-lum qed jaffaċjaw
sfidi serji għas-sikurezza li qed jikbru fl-iskala u fis-sofistikazzjoni.
Dawn l-isfidi huma ġġenerati minn żviluppi li jvarjaw minn
kriminalità organizzata, u t-terroriżmu, għal attività illegali
transkonfinali, u diżastri naturali u kkawżati mill-bniedem, li
jippreżentaw riskju u jiddestabbilizzaw il-prinċipji bażiċi
tas-soċjetajiet tagħna. Barra minn hekk, l-attakki fuq l-internet u
l-ksur tal-privatezza qed ipoġġru fir-riskju l-operazzjoni kollha
tal-internett u s-servizzi kollha li jiddependu minnu. B’appoġġ
għall-politiki tal-UE biex jindirizzaw dawn l-isfidi, hija meħtieġa
azzjoni biex toffri l-innovazzjoni fis-settur tas-sigurtà. L-azzjoni hija
partikolarment meħtieġa biex tisfrutta t-teknoloġiji
tal-informazzjoni u l-komunikazzjoni u l-potenzjal tas-servizzi relatati biex
jindirizzaw l-isfidi tas-sigurtà. L-għan huwa li jiġu indirizzati
n-nuqqasijiet fis-sikurezza tal-Ewropa, permezz tal-iżvilupp u l-użu
ta’ soluzzjonijiet innovattivi tal-ICT li jiġġieldu, jipprevjenu u
jnaqqsu l-kriminalità serja u organizzata (inkluż iċ-ċiberkriminalità),
it-terroriżmu it-tisħiħ tal-amministrazzjoni tal-fruntieri
esterni tagħna fuq l-art u fil-baħar, u l-bini ta’ reżistenza
għal diżastri naturali u maħluqa mill-bniedem, bħal nirien
f’foresti, terremoti, għargħar u maltempati. Dan l-għan se
jinkludi wkoll l-żvilupp tat-teknoloġiji tal-ICT, it-tagħmir u
s-servizzi għall-prevenzjoni, il-ġestjoni u l-irkuprar minn
ċiberattakki u fallimenti tal-infrastrutturi tal-ICT, iż-żieda
tal-fiduċja u s-sikurezza onlajn għall-protezzjoni tal-privatezza,
l-identità u d-dejta privata. Bħala prijorità trasversali, dawn
l-għanijiet għandhom ikunu sodisfatti fir-rispett tal-etika,
il-privatezza u d-drittijiet fundamentali taċ-ċittadini.
2.                      
RILEVANZA U IMPATT
Is-sigurtà hija tassew rilevanti minn
perspettiva politika u ekonomika. Mill-perspettiva ta’
politika pubblika, iż-żamma ta’ livell adegwat ta’ sikurezza fi
kwalunkwe soċjetà tista’ titqies bħala (pre)rekwiżit bażiku
biex jitwaqqaf ambjent fejn l-individwi u l-kumpaniji jkunu motivati biex
iwettqu l-attivitajiet tagħhom. Partikolarment, l-espansjoni tas-suq uniku
diġitali hija dipendenti fuq il-fiduċja tal-utent fis-sikurezza ta'
tranżazzjonijiet, l-integrità tad-dejta tagħhom u l-protezzjoni
tal-privatezza u l-identità tagħhom. L-avvenimenti relatati ma’
‘terroriżmu globali’ u d-danni miżjuda għall-ħajja tal-bniedem
u assi prodotti minn diżastri naturali u magħmula mill-bniedem matul
is-snin li għaddew komplew żiedu r-rilevanza tal-politika ta’ dan
il-qasam.
Apparti dan it-tħassib pubbliku, dan
il-qasam huwa rilevanti wkoll minn perspettiva soċjoekonomika. Huwa stmat
li s-suq dinji tas-sikurezza għal soluzzjonijiet ta’ sikurezza (minbarra
d-difiża) kien ta’ EUR 45 biljun fl-2009 u dan huwa mistenni li
jikber għal akar minn EUR 87 biljun fl-2020 (tkabbir medju ta’
aktar minn 6 %/sena)[11].
Dan jimpjega madwar 250.000 ħaddiem fil-livell dinji u madwar 50.000
fl-Ewropa. Meta wieħed iħares lejn impjieg indirett, is-servizzi ta’
sikurezza tal-UE huma magħmula minn aktar minn 1.700.000 gwardjan privat[12]. Barra mid-daqs tas-suq
tas-sikurezza tal-IT, ċerti stimi indikaw li l-prezz dirett ta'
ċiberkriminalità huwa ta’ 350 biljun Euros fis-sena madwar id-dinja, u
madwar EUR 80 biljun fl-UE. 
KIC fuq soċjetajiet sikuri
intelliġenti tippermetti li jiġi mobilizzat l-investiment u l-impenn
fit-tul mis-settur tan-negozju, kif ukoll l-espansjoni
u l-ħolqien ta’ swieq ġodda għall-prodotti u s-servizzi
tagħha. Fil-qafas ta’ KIC, is-settur tan-negozju jista’ jiġi attratt
mill-opportunitajiet tas-suq għal prodotti innovattivi tal-ICT u servizzi
li jappoġġaw, fost oħrajn, soluzzjonijiet iktar
intelliġenti għall-prevenzjoni tal-kriminalità, standards ta’
sikurezza iktar għoljin permezz tal-identifikazzjoni u l-awtentikazzjoni
elettronika, fruntieri iktar intelliġenti u sistemi ta’ twissija biex
iħarsu aħjar l-infrastrutturi kritiċi. Minħabba n-natura
trasversali tat-teknoloġiji tas-sikurezza, l-attivitajiet ta' din il-KIC
se jkollhom impatt mhux biss fuq is-settur tas-sigurtà tal-ICT, iżda wkoll
fuq is-suq kollu tal-ICT għall-manifatturi tat-tagħmir u l-apparat
tal-aċċess u l-provvedituri tas-servizzi. 
Id-dimensjoni ta’ sikurezza
tas-soċjetà tista’ tkompli tittejjeb
bl-approċċ ta’ integrazzjoni ta’ KIC għall-innovazzjoni u
l-potenzjal tagħha għall-promozzjoni tal-innovazzjoni soċjali. Waqt
li tibni fuq bażi soda ta’ riċerka u xjentifika, KIC f’dan il-qasam
ser tkun tista’ tqarreb flimkien il-partijiet interessati tal-edukazzjoni u
l-innovazzjoni li kieku ma jiltaqgħux flimkien biex jiżviluppaw
għarfien ġdid, kunċetti, mudelli ta’ negozju, approċċi
u strateġiji li jittrattaw l-isfidi ta’ sikurezza tas-soċjetajiet u
jippromwovu l-benesseri taċ-ċittadini. L-għan huwa li
dawn il-prodotti, servizzi, proċessi, mudelli u approċċi
innovattivi ġodda żviluppati fil-qafas tal-KIC jissodisfaw
il-bżonnijiet urġenti għal soċjetajiet Ewropej aktar
sikuri, fejn iċ-ċittadini jħossuhom sikuri fil-ħajja
tagħhom ta’ kuljum (inklużi dawk f’pożizzjonijiet aktar
vulnerabbli). Għandha tingħata attenzjoni
għall-protezzjoni tal-privatezza tal-individwu, il-protezzjoni ta’ tfal
fuq l-internet u protezzjonijiet kontra l-abbużi ta’ identità u profil,
filwaqt li jkun hemm żieda fil-faċilità tal-użu u l-adozzjoni.
Id-dimensjoni soċjali ta’ KIC dwar
soċjetajiet sikuri tista’ tkompli tissaħħaħ mill-mudell ta’
kolokazzjoni tal-KICs, li permezz tiegħu atturi reġjonali jaħdmu
flimkien mill-qrib filwaqt li jgħaqqdu kompetenzi u kapaċitajiet
żviluppati f’oqsma differenti ta’ speċjalizzazzjoni.
Element prinċipali ta’ valur miżjud
ta’ KIC dwar soċjetajiet sikuri intelliġenti ser ikun
il-kontribuzzjoni tagħha biex tgħin ħalli jiġu megħluba
l-livelli preżenti ta’ frammentazzjoni u kompartimentalizzazzjoni li
s-settur jaffaċċja madwar l-Ewropa. Permezz tan-natura ta’
integrazzjoni u l-approċċ transdixxiplinarju tagħha, din se
toħloq l-opportunità għat-twaqqif ta’ kooperazzjoni aktar mill-qrib
bejn l-atturi tat-trijangolu tal-għarfien (negozju, riċerka u
universitajiet), individwi u awtoritajiet pubbliċi li jaġixxu fuq
oqsma differenti tal-għarfien, u b’hekk jiżguraw artikulazzjoni aqwa
bejn konsiderazzjonijiet teknoloġiċi, tas-soċjetà, tal-politika
u regolatorji u l-potenzjal tas-suq.
KIC dwar soċjetajiet sikuri
intelliġenti ser tgħin ukoll biex jiġi indirizzat il-bżonn
ta’ ħaddiema kwalifikati. Ser ikollha rwol tassew importanti
fil-formazzjoni mill-ġdid tax-xenarju tal-edukazzjoni f’dan il-qasam.
Fl-istess ħin se toffri l-opportunità biex jiġu stimulati persuni
intraprenditorjali edukati ġodda, kapaċi li jiżviluppaw
teknoloġiji, servizzi u negozji innovattivi ġodda. Din l-enfasi fuq
l-intraprenditorija tkun partikolarment rilevanti f’dan il-qasam, li
għandu l-potenzjali li jinvolvi numru għoli ta’ SMEs. 
F’konnessjoni mal-għanijiet ta’
innovazzjoni u edukazzjoni tal-KIC, KIC tista’ wkoll indirettament tqajjem
iktar kuxjenza fost iċ-ċittadini, is-settur privat u l-utenti
aħħarija istituzzjonali (il-protezzjoni ċivili, il-forzi
tal-pulizija, l-għassiesa tal-fruntieri, eċċ.) kif ukoll
jaffettwaw l-attitudnijiet tagħhom lejn soluzzjonijiet innovattivi
ġodda.
Filwaqt li KIC dwar soċjetajiet sikuri
intelliġenti għandha l-potenzjal li toħloq impatt sostenibbli
u sistemiku imkejjel f’termini ta’ persuni intraprenditorjali edukati
ġodda, teknoloġiji ġodda, negozji, mudelli u approċċi,
toffri wkoll il-possibilità għal impatt fuq livell globali. Sfidi
ta’ sikurezza huma globali fin-natura tagħhom u għandhom ikunu
indirizzati f’kooperazzjoni ma’ pajjiżi terzi.
Ir-riskji prinċipali
għas-suċċess ta’ KIC f’dan il-qasam huma relatati
prinċipalment man-nuqqas ta’ kundizzjonijiet ta' qafas ta' innovazzjoni
meħtieġa, bħal kundizzjonijiet regolatorji ċari, standardizzazzjoni
u xiri pubbliku. Filfatt, f’ċerti pajjiżi Ewropej, in-nuqqas ta’
politika pubblika u strateġija ċari lejn is-sikurezza ġie nnutat
bħala fattur li jnaqqas iċ-ċarezza f’termini ta’ żviluppi
min-naħa tad-domanda u l-provvista. Diffikultà oħra relatata
mas-settur tas-sikurezza ċivili hija d-definizzjoni tal-fruntieri
tagħha għar-rekwiżiti ta’ difiża. Filwaqt li d-difiża
mhux se tkun koperta fil-qafas ta’ KIC dwar soċjetajiet sikuri
intelliġenti , hemm nuqqas ta’ ċarezza fir-rigward ta’ distinzjonijiet
bejn sikurezza u difiża f’termini tat-teknoloġija u r-rekwiżiti
tas-sistema assoċjati. Fl-aħħar nett, prekundizzjoni
għas-suċċess ta’ din il-KIC huwa li jkun hemm l-involviment
tal-utenti aħħarija u, partikolarment, tal-awtoritajiet
pubbliċi. Din hija biċċa xogħol iebsa u se tirrikjedi
l-kooperazzjoni mill-qrib mal-inizjattivi politiċi relevanti
tal-Kummissjoni f’dan il-qasam. Dawn ir-riskji huma mistennija li jiġu
ttrattati permezz tax-xogħol tal-KIC flimkien ma' attivitajiet ta'
innovazzjoni u politika tal-UE u nazzjonali kontinwi dwar dawn il-kwistjonijiet
(ara t-taqsima li jmiss).
3.                      
SINERĠIJI U PUNTI KOMPLEMENTARJI MA’
INIZJATTIVI EŻISTENTI
KIC kif deskritta hawn fuq tkun komplementari
għal numru ta’ inizjattivi tal-UE f'dan il-qasam tematiku. 
KIC dwar soċjetajiet sikuri
intelliġenti ser tikkontribwixxi għall-għanijiet ta' Orizzont 2020.
Din se tkompli tibni fuq ir-riżultati ta’ diversi proġetti ta’
riċerka tal-FP li jindirizzaw din it-tema - partikolarment dawk
iffinanzjati fil-qafas tas-sikurezza, fiduċja u sikurezza fl-ICT,
l-internet tal-futur u xjenzi soċjoekonomiċi u l-oqsma
umanistiċi. Se tqis l-attivitajiet relevanti tal-JRC.
Din se taħdem ukoll flimkien
max-xogħol tal-Aġenziji rilevanti tal-UE, bħal FRONTEX
(fil-qasam tas-sikurezza tal-fruntieri), Europol (fil-ġlieda kontra
l-kriminalità serja internazzjonali u t-terroriżmu), ENISA (dwar sikurezza
tan-netwerks u l-informazzjoni), u CEPOL (il-Kulleġġ Ewropew
tal-Pulizija). 
KIC f’dan l-qasam
ser tkun komplementari għal dawn l-attivitajiet peress li din tiffoka fuq
attivitajiet transdixxiplinarji fit-trijangolu tal-għarfien b’enfasi
qawwija fuq prodotti u servizzi innovattivi u edukazzjoni intraprenditorjali.
4.                      
KONKLUŻJONI
KIC li tiffoka fuq ir-rwol tal-ICT
għat-twettiq tal-innovazzjoni għal soċjetajiet sikuri u
tpoġġi enfasi qawwija fuq il-formazzjoni mill-ġdid
tal-aġenda tal-edukazzjoni f'dan il-qasam ser tkun adattata biex
tindirizza l-isfidi elenkati hawn fuq. Din tissodisfa wkoll il-kriterji mressqa
għall-għażla tat-temi tal-KIC fl-SIA:
·                        
Tindirizza sfida ewlenija u rilevanti ekonomika u
tas-soċjetà (il-bżonn li jitnaqqsu n-nuqqasijiet fis-sikurezza u li
jwasslu għall-prevenzjoni ta’ theddidiet għas- sikurezza filwaqt li
jiġu integrati l-aspetti tas-soċjetà), u tikkontribwixxi
għat-twettiq tal-għanijiet tal-aġenda Ewropa 2020 u
l-għanijiet tagħha dwar l-impjiegi, l-innovazzjoni, l-edukazzjoni u
l-inklużjoni soċjali.
·                        
Din l-enfasi tal-KIC hija allinjata
mal-prijoritajiet definiti f’Orizzont 2020 u hi komplementari għal
inizjattivi oħra tal-UE f’dan il-qasam. 
·                        
Din tkun tista’ timmobilizza l-investiment u
l-impenn fit-tul mis-settur tan-negozji u toffri possibilitajiet għal
diversi prodotti u servizzi emerġenti.
·                        
Toħloq impatt sostenibbli u sistemiku,
imkejjel f’termini ta’ persuni intraprenditorjali edukati ġodda,
teknoloġiji ġodda, negozju u servizzi. Din se trawwem żviluppi
teknoloġiċi ġodda u innovazzjoni soċjali.
·                        
Ser tibni fuq bażi soda ta’ riċerka u
xjentifika, u tlaqqa’ flimkien partijiet interessati fl-edukazzjoni u
fl-innovazzjoni li kieku ma kienux jiltaqgħu flimkien biex
jiżviluppaw għarfien, kunċetti, mudelli ta’ negozju,
approċċi u strateġiji ġodda biex jittrattaw l-isfidi ta’
sikurezza tas-soċjetajiet.
·                        
Tikkontribwixxi li tegħleb il-livelli
preżenti ta' frammentazzjoni u kompartimentalizzazzjoni li s-settur qed
jiffaċċja madwar l-Ewropa.
·                        
Tieħu approċċ sistemiku u
għalhekk tinħtieġ xogħol transdixxiplinarju li jinvolvi
oqsma differenti ta’ għarfien, bħal ICT, xjenzi
soċjoekonomiċi u humanities, protezzjoni ċivili, ICT, saħħa,
trasportazzjoni, l-enerġija fost l-oħrajn.
Dokument tal-Fatti 6: Mobilità Urbana
1.                      
L-ISFIDA
It-tema ta’ trasport intelliġenti, favur
l-ambjent u integrat ġiet identifikata bħala waħda mill-isfidi
ewlenin tas-soċjetà li ser tkun indirizzata fil-qafas ta’ Orizzont 2020.
Il-White Paper tal-2011 dwar it-Trasport issaħħaħ iktar
l-importanza tat-teħid tal-azzjoni f’dan il-qasam fl-għaxar snin li
ġejjin. Il-mobilità urbana hija kompitu bi sfida partikolari. Din
tindirizza numru ta' temi bħat-trasport (inklużi kunċetti
ġodda ta’ mobilità, organizzazzjoni tat-trasport, loġistika,
sikurezza u sigurtà fis-sistemi ta’ trasport), kwistjonijiet ambjentali
(tnaqqis fil-gassijiet b’effett serra, tniġġis tal-arja u storbju),
ippjanar urban (kunċetti ġodda biex iqarrbu x-xogħol u
l-għajxien), u għandha impatt importanti kemm fuq livell ekonomiku u
kemm fuq dak soċjali (ħolqien ta’ negozji ġodda, impjiegi,
inklużjoni soċjali, strateġiji ta’ akkomodazzjoni u lokazzjoni).
L-għan globali huwa li tittejjeb il-kwalità tal-ħajja
taċ-ċittadini Ewropej li – f’numri li dejjem jiżdiedu –
jgħixu f’komunitajiet kbar urbani fejn tiġi ġġenerata
ħafna mill-prestazzjoni ekonomika tal-Ewropa[13].
Mobilità urbana sostenibbli tista’
tintlaħaq biss jekk jinstabu innovazzjonijiet ġodda li jwasslu
għal soluzzjonijiet aktar tajbin għall-ambjent, aktar inklussivi,
aktar sikuri u aktar intelliġenti. Nuqqas li jintlaħaq dan –
f’perjodu ta’ żmien twil – se jirriżulta fi spejjeż għoljin
għas-soċjetà, ekoloġiċi u ekonomiċi. Madankollu,
kunċetti ta’ mobilità innovattivi ġodda – partikolarment meta mezzi
individwali ta’ trasport ser ikunu sostitwiti minn trasport pubbliku u mezzi
kollettivi tat-trasport – għandhom ikunu aċċettati
miċ-ċittadini. Waħda mill-akbar sfidi li għandhom ikunu
indirizzati f’dan il-qasam hija li jitwasslu l-bidliet fil-komportament
mingħajr żvantaġġi għall-kwalità tal-ħajja u
l-ispiża tal-għajxien f’oqsma urbani.
2.                      
RILEVANZA U IMPATT
L-għan
ewlieni ta’ KIC dwar il-mobilità urbana ser ikun li tiġi żgurata
sistema ta’ mobilità urbana aktar tajba għall-ambjent, aktar inklussiva,
aktar sikura u aktar intelliġenti.
Kif diġà
msemmi hawn fuq, it-tema hija tassew rilevanti minn perspettiva ta’ politika
tas-soċjetà u pubblika. Hija rilevanti ħafna wkoll minn
perspettiva soċjoekonomika peress li tinvolvi setturi ekonomiċi importanti
f’termini ta’ PGD u tal-impjieg, bħas-setturi tal-karozzi u
tal-kostruzzjoni. Barra minn dan, il-mobilità urbana hija marbuta
mal-istrateġiji ta’ protezzjoni ambjentali u inkluża
bis-sħiħ f’politiki ta’ inklużjoni soċjali, lokazzjoni,
akkomodazzjoni u disinn urban. 
KIC dwar
il-mobilità urbana hija skont il-prijoritajiet definiti kemm
f’Orizzont 2020 u kemm mal-għanijiet ta’ strateġija ta’
Ewropa 2020 biex jintlaħaq żvilupp urban aktar
intelliġenti, aktar sostenibbli, b’karbonju baxx u inklussiv. KIC dwar din
it-tema tista’ tikkontribwixxi għal kull wieħed mill-għanijiet
ta’ strateġija ta’ Ewropa 2020, pereżempju bil-promozzjoni ta'
soluzzjonijiet ekoeffiċjenti, skemi intelliġenti tal-ICT
għall-ġestjoni tat-traffiku, u l-provvista ta' servizzi ta' trasport
aktar effiċjenti u li ma jiswiex ħafna. 
Fil-fatt, peress
li l-mobilità urbana hija sistematika min-natura tagħha, KIC f’dan
il-qasam tista' toffri diversi possibilitajiet għall-innovazzjoni matul
il-katina tal-innovazzjoni, bħall-iżvilupp ta’ sistemi ta’
trasport b’diversi modi, u soluzzjonijiet ta’ trasport aktar intelliġenti
u aktar sostenibbli.
KIC dwar
il-mobilità urbana tibbaża fuq bażi teknoloġika u
industrijali soda, u toffri potenzjal għal prodotti u servizzi
ġodda[14],
partikolarment fl-oqsma tal-ippjanar sostenibbli u l-ekoindustriji. 
Barra minn dan,
l-iżvilupp ta’ mudelli innovattivi ta’ mobilità urbana jista’ jibbenefika
wkoll mill-attenzjoni qawwija u l-appoġġ għall-politika li din
it-tema ta’ prijorità tgawdi minnha. Barra minn hekk, dawk il-mudelli urbani
innovattivi jista’ jkollhom impatt globali jekk jiġu trasferiti
lill-konglomerazzjonijiet urbani li qed jikbru b’mod massive f’partijiet
oħra tad-dinja, speċjalment fl-Afrika, l-Asja u l-Amerika Latina. 
KIC f’dan il-qasam
se jpoġġi l-mobilità urbana u l-ippjanar tat-trasport urban
fil-kuntest usa’ ta’ ppjanar urban sostenibbli u l-iżvilupp spazjali
fil-livell lokali u reġjonali. Għalhekk, il-KIC jkollha
l-vantaġġ li taħdem f’qasam multidixxiplinarju u transettorjali
u li tikkontribwixxi biex jingħelbu l-livelli attwali ta’ frammentazzjoni
organizzazzjonali li jiffaċċja dan is-settur. Dan jista’
joħloq l-opportunità biex titwaqqaf kooperazzjoni aktar mill-qrib bejn
l-awtoritajiet pubbliċi (partikolarment f’livelli lokali u
reġjonali), assoċjazzjonijiet lokali, u s-settur privat (bħal
żviluppaturi u atturi fl-infrastruttura), istituzzjonijiet ta’
riċerka u universitajiet (bl-integrazzjoni tat-trijangolu
tal-għarfien). It-tqarrib ta’ msieħba ta’ klassi dinjija
f’konfigurazzjonijiet ġodda ser jipprovdi l-possibiità lill-KIC dwar
il-mobilità urbana li ttejjeb ir-riżorsi eżistenti u tisfrutta
l-opportunitajiet ta' negozju maħluqa permezz ta' dawn il-katini ta' valur
ġodda.
Il-KIC dwar
il-Mobilità Urbana se tiffoka fuq dawk l-attivitajiet tat-trijangolu
tal-innovazzjoni li jistgħu jibbenefikaw minn appoġġ
addizzjonali tal-UE permezz tal-EIT. Fil-verità , il-valur miżjud
ewlieni ta’ KIC f’dan il-qasam ser ikun ir-rwol tagħha fl-integrazzjoni
tat-tliet oqsma tat-trijangolu tal-għarfien u biex twassal bidla
sistematika fil-mod kif il-partijiet fl-innovazzjoni jaħdmu flimkien. Bl-istess
mod, l-enfasi tal-KIC fuq innovazzjoni mmexxija mill-bniedem, li
tpoġġi lil studenti, riċerkaturi u intraprendituri fil-qalba
tal-isforzi tal-KIC ser tkun fundamentali biex jiġu indirizzati l-isfidi
msemmija hawn fuq. Konsegwentement, se jkun hemm enfasi qawwija fuq
l-edukazzjoni/it-taħriġ, l-intraprenditorija u l-użu
tar-riżultati, eż. l-iżvilupp ta' ħiliet u għarfien
tal-professjonisti tat-trasport urban fl-amministrazzjonijiet lokali u
reġjonali (tagħlim tul il-ħajja / programmi ta' skambju
tal-persunal / taħriġ professjonali), il-proposta għal programmi
speċifiċi tal-edukazzjoni għolja fil-Mobilità Urbana’(skejjel
tas-sajf/skemi ta’ skambju), it-twassil b’suċċess ta’ kunċetti
innovattivi tat-trasport fis-suq (appoġġ għal spin-offs u
kumpaniji ġodda mill-universitajiet u l-istituzzjonijiet tar-riċerka,
eċċ.). Barra minn dan, il-kunċett ta’ kolokazzjoni jista’
jkun imsaħħaħ f’KIC li tiffoka fuq din it-tema, peress li naturalment
dan il-qasam tematiku għandu dimensjoni qawwija lokali u reġjonali.
3.                      
SINERĠIJI U PUNTI KOMPLEMENTARJI MA’
INIZJATTIVI EŻISTENTI
Kwistjonijiet
relatati mal-mobilità huma appoġġjati bis-sħiħ minn bosta
inizjattivi tal-UE. L-UE hija impenjata bis-sħiħ f'dan il-qasam.
Rabtiet ma’
attivitajiet oħra tal-UE jeżistu u ser jiġu mtejba. KIC dwar
il-mobilità urbana se tqis l-azzjonijiet żviluppati fil-qafas tal-Pjan ta’
Azzjoni dwar il-Mobilità Urbana u l-Pjan ta’ Azzjoni tas-Sistema
Intelliġenti tat-Trasport. 
Se tikkoopera
partikolarment mal-inizjattivi Ewropej ippjanati dwar il-bliet u l-komunitajiet
intelliġenti, li jiġbru fihom l-effiċjenza tal-enerġija,
l-ICT u t-trasport urban. KIC partikolarment toħloq komplimentarjetà
fl-edukazzjoni ta’ atturi ewlenin, iżda wkoll billi tipprovdi netwerk
strutturat ta’ prattikanti li jkunu f’pożizzjoni tajba li jidentifikaw
kundizzjonijiet ta' qafas u l-aqwa prattika fuq il-kwistjonijiet tal-politika u
regolatorji li għandhom impatt fuq is-settur. 
Hija
meħtieġa wkoll il-koordinazzjoni mal-Inizjattiva tal-Programmazzjoni
Konġunta “Urban Europe”, li se tgħaqqad flimkien l-isforzi ta’
riċerka nazzjonali biex tbiddel żoni urbani f’ċentri ta’
innovazzjoni u teknoloġija, twettaq sistemi loġistiċi għal
trasport ekoloġiku u intra-interurbani intelliġenti, tnaqqas
l-impronta ekoloġika u ttejjeb in-newtralità tal-klima. KIC f’dan il-qasam
ser tħaffef u trawwem l-isfruttament ta’ riċerka pubblika
eċċellenti magħquda flimkien minn dawn il-JPIs, u għalhekk
jindirizzaw il-frammentazzjoni fix-xenarju tal-innovazzjoni.
L-inizjattiva
CIVITAS li tappoġġja proġetti ta’ dimostrazzjoni u riċerka
biex jimplimenta miżuri innovattivi fi trasport urban nadif, u
l-Inizjattiva Ewropea Industrijali dwar Bliet u Komunitajiet Intelliġenti
li għandha l-għan li tagħmel il-produzzjoni u l-użu
tal-enerġija fl-ibliet aktar sostenibbli u effiċjenti ser ikunu wkoll
inizjattivi ta’ kooperazzjoni naturali ta’ KIC dwar il-mobilità urbana. 
KIC f’dan il-qasam
tista’ tistabbilixxi wkoll rabtiet mal-Pjattaformi Ewropej
għat-Teknoloġija (ETPs) marbuta mat-trasport u l-enerġija,
is-Sħubiji Pubbliċi Privati (PPP) dwar karozzi tajbin
għall-ambjent, u d-diversi proġetti tal-Programm ta’ Qafas (FP) f’dan
il-qasam. Il-KIC għandha tikkunsidra l-prijoritajiet ta’ riċerka u l-pjanijiet
ta’ azzjoni definiti fil-qafas tal-ETPs u x-xogħol tar-riċerka
mwettaq s’issa mill-proġetti PPP u FP biex itejbu u jaċċelleraw
l-adozzjoni u l-isfruttament ta’ dawn ir-riżultati ta' riċerka. 
Se jiġu
mfittxija wkoll rabtiet mal-“Alleanza Ewropea Mobbli u tal-Mobilità”.
Kofinanzjata mill-Programm tal-Kompetittività u l-Innovazzjoni, l-Alleanza
Ewropea Mobbli u tal-Mobilità timmira li tlaqqa' dawk li jieħdu
d-deċiżjonijiet fil-livelli reġjonali u nazzjonali biex
jappoġġaw soluzzjonijiet innovattivi tas-servizz fl-industriji mobbli
u tal-mobilità bil-ħsieb li jiġi mmobilizzat aktar appoġġ
għall-SMEs tas-servizzi innovattivi f'dawn l-industriji.
Din se tikkoordina
ma' Intelligent Energy Europe, ir-replikazzjoni tas-suq tal-ekoinnovazzjoni, u
s-servizzi abbażi tal-ICT u proġetti pilota għal mobilità urbana
intelliġenti taħt il-Programm għall-Kompetittività u
l-Innovazzjoni (CIP). 
KIC f’dan l-qasam
ser tkun komplementari għal dawn l-attivitajiet peress li din tiffoka
fuq attivitajiet transdixxiplinarji fit-trijangolu tal-għarfien b’enfasi
qawwija fuq prodotti u servizzi innovattivi u edukazzjoni intraprenditorjali.
KIC li tiffoka fuq
il-mobilità urbana tkun ukoll komplementari għal uħud
mill-attivitajiet speċifiċi li diġà qed jitwettqu minn
żewġ KICs eżistenti. Partikolarment, l-attivitajiet ta’
Climate KIC taħt it-tema ta’ tranżizzjoni għal bliet
reżiljenti b’livell baxx ta’ karbonju, u xogħol ta’ EIT ICT Labs
taħt l-oqsma tal-enfasi ta’ sistemi ta’ trasportazzjoni intelliġenti
u bliet diġitali tal-futur. Il-KIC dwar il-mobilità urbana ser tieħu
ħsieb ix-xogħol imwettaq fil-qafas ta’ dawn il-KICs u
tpoġġih fil-kuntest usa’ ta’ sistema ta’ mobilità urbana aktar tajba
għall-ambjent, aktar inklussiva, aktar sikura u aktar intelliġenti.
4.                      
KONKLUŻJONI
KIC li tiffoka fuq il-mobilità urbana hija
l-aktar adattata biex tindirizza l-isfidi msemmija hawn fuq. Din tissodisfa
wkoll il-kriterji mressqa għall-għażla tat-temi tal-KIC:
·                        
Tindirizza sfida ewlenija u rilevanti ekonomika u
tas-soċjetà (biex tinkiseb sistema ta’ trasport Ewropea li hija
effiċjenti fir-riżorsi, ma tagħmilx ħsara lill-ambjent,
sikura u mingħajr problemi għall-benefiċċju
taċ-ċittadini, l-ekonomija u s-soċjetà), u tikkontribwixxi
għat-twettiq tal-aġenda Ewropa 2020 u l-għanijiet
tagħha dwar il-klima u l-enerġija, l-impjiegi, l-innovazzjoni u
l-edukazzjoni.
·                        
Din l-enfasi tal-KIC hija allinjata
mal-prijoritajiet definiti f’Orizzont 2020 u komplementari ma’
attivitajiet oħra tal-UE fl-oqsma tat-trasport, ambjentali u
tal-enerġija. 
·                        
Bit-tisħiħ tal-ħsieb intraprenditorjali
din tintegra t-teknoloġiji emerġenti ma’ katini ta’ valur ġodda
u tappoġġja t-traduzzjoni ta’ riċerka akkademika fi prodotti u
servizzi. 
·                        
Għalhekk se tindirizza l-paradoss Ewropew,
peress li se tagħmel kapital fuq il-bażi ta’ riċerka qawwija
tal-UE u ssib approċċi innovattivi ġodda biex tiżgura
sistema ta’ mobilità urbana aktar tajba għall-ambjent, aktar inklussiva,
aktar sikura u aktar intelliġenti.
·                        
Ser tgħaqqad massa kritika ta’ riċerka
eċċellenti, innovazzjoni, edukazzjoni u partijiet interessati
fit-taħriġ, li kieku ma kienux jingħaqdu flimkien
·                        
Tadotta approċċ transettorjali u
għalhekk tgħaqqad il-livelli differenti ta’ responsabilità minn
entitajiet privati għal amministrazzjoni pubblika – partikolarment fuq
livell lokali – saċ-ċittadin individwali.
·                        
Tirrikjedi xogħol transdixxiplinarju li
jinvolvi oqsma differenti tal-għarfien, u l-iżvilupp ta’ tipi
ġodda ta’ edukazzjoni fuq il-fruntieri bejn id-dixxiplini.
[1]               ĠU L 97, 9.4.2008, p. 1.
[2]               ĠU C , , p. .
[3]               Id-dokumenti tal-fatti jagħtu sinteżi tal-analiżi
mwettqa dwar ir-relevanza u l-valur miżjud tal-ħolqien ta’ KIC
fit-temi proposti. Dawn jagħtu informazzjoni indikattiva dwar x’jista’
jagħmel KIC fil-qasam speċifiku, iżda ma jippreskrivux
l-attivitajiet u l-metodi ta’ ħidma futuri tal-KICs”.
[4]               Kunċett ippreżentat matul Sainsbury Review:
The Race to the Top – Lord Sainsbury’s review of the UK Government’s Science
and Innovation Policies, il-5 ta’ Ottubru 2007. 
[5]               Eurostat.
[6]               http://ec.europa.eu/enterprise/sectors/ict/files/kets/hlg_report_final_en.pdf
[7]               L-Organizzazzjoni tan-Nazzjonijiet Uniti
għall-Alimentazzjoni u l-Agrikoltura (FAO). 2009. Global agriculture
towards 2050.
[8]               In-nefqa fuq is-saħħa tvarja minn pajjiż
għal ieħor. Is-sehem fil-PGD ivarja minn 1.1 sa 9.7% u minn 4%
għal aktar minn 18% tal-infiq pubbliku totali. Setturi relatati
mas-saħħa għandhom intensità qawwija ta’ R&D: prodotti
farmaċewtiċi u tal-bijoteknoloġija huma ħafna aktar
fil-għadd minn kwalunkwe settur ieħor (15.9%); it-tagħmir u
s-servizzi għall-kura tas-saħħa huma wkoll għolja
ħafna (6.8 %).
[9]               Pereżempju f’termini ta’ aċċess
tal-pazjent għal mediċini ta’ kwalità għolja, li huwa mtawwal
minħabba leġiżlazzjoni għall-approvazzjoni ta’ prodotti
ġodda tad-droga fis-suq b’aktar ħin iddedikat għal testijiet u
ċertifikazzjoni u għall-istabbiliment ta’ prezzijiet u modalitajiet
ta’ rimbors. 
[10]             F’dan id-dokument id-definizzjoni aktar limitata ta’
“materja prima mhux mill-enerġija u mhux mill-agrikoltura” ser
tintuża sabiex titnaqqas id-duplikazzjoni potenzjali ma’ KICs
eżistenti tal-Bidla fil-Klima u l-Enerġija, kif ukoll oqsma oħra
futuri ta’ prijorità ta’ KIC bħall-ikel. 
[11]             Dejta mill-Organizzazzjoni Ewropea għas-Sikurezza. 
[12]             Dejta mill-Konfederazzjoni tas-Servizzi tas-Sigurtà
Ewropej.
[13]             Aktar minn 70% tal-Ewropej jgħixu f’żoni urbani,
li jirrappreżentaw aktar minn 25% tat-territorju tal-UE. Madwar 85%
tal-PGD tal-UE huwa ġġenerat fiż-żoni urbani.
L-urbanizzazzjoni huja mistennija li tiżdied fl-Ewropa għal 83%
sal-2050.
[14]             Xi eżempji ta’ swieq potenzjali ġodda: servizzi
ġodda għal vjaġġaturi, manutenzjoni, u ġestjoni ta’
moviment tat-traffiku u konġestjoni fit-toroq; applikazzjonijiet
ġodda f’vetturi; servizzi ta’ komunikazzjoni inklussivi biex
jappoġjaw il-komunikazzjoni u jkun evitat l-ivvjaġġar (JRC 65426
EN).